text:
1Sayno nir alabacuycashgäta yarpäyaptiquipis canan wilayäshayqui Jesucristo quimsa cag ciëlucho ricasimashgancunata. 2Jesucristo quimsa cag ciëluman pushamashgan chunca chuscu (14) watanami päsash. Tayta Dioslami musyan cuerpuntin aywashgäta o almalä aywashgantapis. 3Imano cash captinpis musyämi Tayta Diospa naupanman chashgäta. Saychömi wiyargä imaypis mana wiyashgäcunata. Say wiyashgäcunataga imano tantyasiytapis manami camäpacösu. 5Tayta Diospa naupanman chashgäpita cushicurpis masmi cushicö pay munashganno cawanäpä Tayta Dios imaypis yanapämashganpita. 6Noga quimsa cag ciëluman char ricashgäcunapitaga manami aläpa parläsu, rasunpaypa sayman chash caycarpis. Saycunalata parlaptëga santuna cashgätami runacuna yarpäyanga. Saytaga manami munäsu. Saypa trucanga imano cawashgätapis runacuna ricacamänantami munä. 7Ciëlucho ricashgäcunapita mana alabacunäpämi Tayta Diosninsi gueshyasimash. Say gueshyaga cuerpöcho casha jatiraycagnöpis yupami nacaycäsiman. Say gueshyatami Satanás utilizash yupa laquicasimänanpä. 8Saymi Tayta Diosninsita quimsa cuti manacorgä gueshyashgäpita aliyäsimänanpä. 9Sayno manacuptëpis manami aliyäsimashgasu. Saypa trucanga caynömi nimargan: “Gueshyashgayquipita mana aliyäsiptëpis gamwan imaypis caycaptëga ama laquicuysu. Nacaptiquipis yanapaptëmi tantyanquipä imaypis gamwan caycashgäta. Saynöpami imano nacarpis noga munashgäno cawanquipä.” Tayta Dios sayno nimaptinmi Jesucristo yanapaycämashganta musyar gueshyaycarpis cushicö. 10Saymi laquicönasu gueshyarpis, runacuna ashliyämaptinpis, ima pishëmaptinpis, wilacushgäpita runacuna chiquiyämaptinpis y Jesucristu-raycu imano nacarpis. Nacaptë Tayta Dios yanapämaptinmi pay munashganno cawanäpä tantyaycä. 11Apostol-tucogcuna nogapa conträ parlayaptenga ¿imanirtä favornë sharcuyargayquisu? Nogapa favornë parlayaptiquega manami guelgamömansu cargan quiquë alabacushpä. Mana väleg runa cashgäta conträcuna yarpäyaptinpis nogaga Jesucristo acrashgan apostolmi caycä. 12Jesucristupa apostolnin cashgätaga gamcuna tantyacuyashcanqui paypa munayninwan milagrucunata rurashgäta ricarmi. 13Isanga waquin marcacunacho gastöcunapä waugui-panicunata manacushgänöga gamcunata manami manacushcäsu. ¿Mana manacushgaläpitasurä conträ sharcuyargayqui? 14Alistacushganami caycä gamcuna cagman yapay shamunäpä. Cananwanga quimsa cutinami shamushäpä. Manami quiquëpä imatapis ashirsu gamcunaman shamushä, sinöga gamcunata yachasinäpämi. Musyashgansinöpis calpanman chashganyag papäninmi surincunapä imatapis puestupan. Manarä calpancho carga manami surincunasu taytanpä imatapis puestupan. 15Saynölami gamcunata imatapis manacunäpa trucanga yanapäyäshayqui Jesucristuman shumag yäracuyänayquipä. Gamcunata cuyaycaptëga ¿imanirtä nogapita juc-niragyash caycäyanqui? 16Gamcuna cagcho mana cobraylapa wilacuycaptëpis waquinniquicunashi nicäyanqui muchogcunapä neg-tumpala quiquëcunapä guellayta shuntaycäsishgäta. 17¿Imanirtä gamcuna sayno yarpaycäyanqui? Musyayashgayquinöpis Titutawan juc wauguita gamcunaman cachamuptë manami imatapis saqueayäshushcanquisu. Tito mana saqueapacog cashgannömi nogapis saqueapacösu. Paywan nogaga say yarpaylami caycäyä. 19Cuyay waugui-panicuna, manami Jesucristupa apostolnin cashgäta musyasilarsu sayno guelgaycämö, sinöga Jesucristo munashganno cawayänayquita munarmi. Sayno yarpashgätaga Tayta Diosninsi musyanmi. 20Gamcuna cagman shamur jusalicur cawaycagta tarinäpä cagtami laquicöga. Jusalicuycagta tarerga yupami olgutupäyäshayquipä. Saynöpis rimanacuycagta, chiquinacuycagta, rabiäsinacuycagta, jucpa washanta rimaycagta, jamuränacuycagta, runa-tucuycagta y rabiapänacuycagta tarinäpä cagtami laquicöga. 21Saynöpis jusalicuycagta tarir gamcunapita pengacunäpä cagpitami laquicö. Chïnäcur waynäcur puriycagta tarir waganäpä cagpitami laquicöga.
Copyright
Learn More


c: text/html

text:
1Wawkinikuna, paninikuna, ñukaykuna ñami yachachishkaykichina Jesukristu shamuptin rinanchikunata paywan tinkunakuk. 2Chaymanta tiyan llullachishunayak runakuna. Paykuna rimansapa Jesukristu kutimushkantana. Kartata kachashushkankichi rimashpa ñukaykuna kachashkaynikunata. Ñukaykunaka manami chay kartata killkarkaykichichu. Chay runakuna Tata Diospa Espiritun yanapananta rimaptinkunapish ama kreyiychichu. Ama manchakushpa yuyaychichu Jesukristu kashkan shamushkantana. 3Imatapish willashuptinkuna ama nima layapi chay llulla runakunata kreyiychichu. Yachanchisapa manara Jesukristu kutimuptinra yaka tukuy runakuna Tata Diosta sukaman chiknishpankuna mana kasunayanankunata. Chaypina suk sakra mana alli rurak llullakuk runa shamunka. Tata Dios rimashka chay sakra mana alli rurak runata mana tukuyniyuk ninaman kachananpa. 4Chay Tata Diosta chiknik runaka Tata Diospa wasinpi yaykushpa doyñuyanka. Chaypi tiyarishpa tukuy runakunata willankasapa paylla dios kaptin payllata kuyanankunapa. 5¿Manachu yuyankichi chay llaktaykichipi kashpaynikuna tukuy kayta yachachishkaynikunata? 6Kankuna yachankichina pimi chay sakra runata michaykananta manara tiempun kaptin amara rikurinanpa. 7Kunan tiempu ñami aypa mana alli rurak runakuna pakallalla llullachikuypi puriykansapa. Llullachikuypi katinankuna tiyan chay sakra runata michaykak llukshinan tiempukaman. 8Chaypina mana ni pi michak tiyaptin chay sakra mana alli rurak llullachikuk runaka rikurinka. Chaymanta Jesukristu allima llipyaynin ukupi shamushpa shiminwan pukushpa chay mana alli rurak runataka mana tukuyniyuk ninaman kachanka. 9Jesukristu manara shamuptinra Satanas chay sakra mana alli rurak runata yanapaptin sukaman llullachikushpa manchakuna layata ruranka. 10Chaypina tukuy laya mana allita rurashpa rawrak ninaman riykak runakunata sukaman llullachinkasapa. Chay runakunaka mana munarkansapachu Tata Diospa rimananta kuyashpa kasuyta. Chayrayku Tata Dios chay rawraykak ninamanta mana salvankasapachu. 11Tata Dios paykunata sakinkasapa tukuy shunku llullata kreyinankunapa. 12Chay mana Tata Diospa rimananta kreyinayak runakuna sukaman kushikunsapa mana allita rurashpankuna. Chayrayku Tata Dioska kastigankasapa. 13Munanayni wawkinikuna, paninikuna, ñukaykuna kushikushpa Tata Diosta agradesinisapa kankuna paypa rimananta kreyiptikichi. Tata Diospa Espiritun yanapashuptikichi allita rurashpa kawsaykankichi. Tata Dios kuyashushpaykichi kallarinan tiempumantapacha akllashushkankichi salvadu kanaykichipa. 14Ñukaykuna Tata Dios salvawananchikunata yachachikuptinikuna payka kayashushkankichi allita kreyishpa kawsanaykichipa. Kayashushkankichi sieluman rinaykichipa Señorninchi Jesukristuwan tantalla sukaman kushikushpa kawsanaykichipa. 15Wawkinikuna, paninikuna, yachachishkaynikunata killkashkaynikunata allita kreyishpa mana kunkashpa kawsaychi. 16Kikin Señorninchi Jesukristu Tata Diosninchiwan mana tukuyniyukta kuyawashpanchikuna sukaman kushichiwashunchisapa. Willawashkanchisapa sieluman rinanchikunata paywan tantalla kawsak. 17Chayrayku Tata Diosta roygani kankunata animuchishunaykichipa yanapashunaykichipa allita rurashpa allita rimashpa kawsanaykichipa.
Copyright
Learn More

robotstxt: allowed

filter: keep


text:
1Chaypita nä chaychru cayag runacunata yachrarcachirga, Jesús yaycura Capernaum marcamanmi. 2Chaura Romapitam juc runa cara pachrac soldäducuna mandag. Paypam cara alisca cuyay rantisha runan. Chay runanmi gueshyarunag aläpangancama. 3Chaura chay soldäducuna mandagga Jesuspita mayarurmi, cachracamusha Jesusman juc ishcay alinninpag ricasha Israel castacunata chay cuyay rantisha runanta cuticächinanpag pushag. 4Chaura cachracungan runacunaga Jesuscagman chrarärirga cay nipäcuram: “Tayta, pasaynar aywaläshun, chay mandagga ali runam yanapayulaynar. 5Payga Israel castacunata cuyamanchim. Chaymi gotucänanchi wayitas sharcarayächipamanchi”. 6Chaynuy niräriptin Jesusga aywara paycunawanmi. Nä wayinman nachrgarcayaptinmi, chay soldäducuna mandag runaga cachracururatag yapay juc ishcay cuyashancunata Jesusta cay nipäcunanpag: “Munayniyog tayta, manam wayïcama chrämunayragchu. Nogaga manam maygan alinninsi cächu wayïman yaycamunaypagga. 7Chaymi quiquïga ashigniquis shamurächu, antis cuticänanpag chay cayangalaychru niruptiquiga rantisha runäga cuticarungam. 8Nogas cayäga juc mandagpa munayninchrümi. Nätan nogapa munaynïchrüsi cayantan soldäducuna. Chaura juc soldäduta ‘Shamuy’ niptï shamunmi. Nätan jucta ‘Ayway’ niptïsi aywanmi. Chaynuytan rantisha runäsi niptïga ruran”. 9Chaynuy nigta Jesús mayarurga, mayacasha niragmi ricacarura. Chauraga achca runa gatirarcayagman muyurcurmi cay nira: “Caynuy alisca yupachicamag runata manam tarirächu cay Israel casta runacunachrüga” nira. 10Chay cachracungan runacuna mandagpa wayinman nä cutiyarärirga tarirärira gueshyagtaga nä cuticashatam. 11Chaypitam Jesusga Naín marcata aywayara achca discïpuluncunawan, jina guepantam gatirapäcura achca runacuna. 12Jinarcurmi nä marca yaycuna puncuman nachrgarcayaptin, yargarcayächimunag juc wanusha mözuta enterrapäcunanpag achca runacuna. Chay mözuga cara juc viüdapa japalan wawanmi. 13Chaura Munayniyog Jesusga wanushapa maman alisca wagayagta ricapururga cuyaparunmi. Jinarcurmi “Ama wagaychu” nira. 14Nircur Jesusga wanturcayagman ashuyurmi yatayurun. Jinarcurmi wantugcuna shayaräriptin Jesusga wanusha “Mözutaga, ¡sharcuy!” nira. 15Niruptinmi wanusha mözuga tayuy pacha ratarun. Jinarcurmi rimayta galayurun. Chaura Jesusga mamantam “Cä mözuy” nirun. 16Chayta ricarärir lapan runacunam manchacarärira. Jinamanmi Diosta alawapäcura cay nir: “Diospa alisca munayniyog willacugninmi noganchiwan cayan. Diosmi cachraramun noganchita yanapämänanchipag” nir. 17Nätan Jesús chaynuy ruranganpita runacunaga mayachinacarärira Judea ninganchru lapan marcacuna cayagpam. 18Chaura Jesús chay lapan ima-aygas rurayangantam Bautizag Juantaga discïpuluncuna willapacarärira yachrachignin Juanta. 19Chay willaparäriptinmi Juanga ishcay discïpuluncunata gayarcur cachrara Jesusman “¿Gamchush, ‘Salvacugtam cachrashag’ Diosga ningan shuyacurcayangä cayanqui u juctaragchush shuyapäcushag?” nir tapug. 20Chaura chay cachra aywagcunaga Jesuscagman chrarärirga tapupäcura: “Bautizag Juanmi cachrararcayäman tapugniqui, ‘¿Gamchush cayanqui shuyacurcayangä Cristo u juctaragchush shuyapäcushag?’ ”. 21Niräriptin Jesusga chayüram cuticächira ima-aygawansi gueshyag achca runacunata, lutan espiritupa munayninchru cayag runacunata, jinaman achca ñaushacunatas. 22Chaura Jesusga chay runacunatam cay nin: “Cutipäcuy Juanman. Willapäcamuy ricapäcungaytawan mayapäcungayta. Jinaman nipäcamuy ñaushacunata ricapayächingäta, ratacunata cuticayächingäta, gueri nirayag leprawan gueshyagcunata cuticayächingäta, upacunata cuticayächingäta, wanushacunata cawacayächingäta, nätan mana imaynagcunata ali willapata willapayangäta. 23Chaura pi maysi ‘Payga razonpa Diospa acrashanmi’ nimagga cushisham canga” nira. 24Chaura Juan cachramungancuna nä cuticurcaptinga, chaychru cayag runacunatam Jesusga rimapara Bautizag Juanpita cay nir: “¿Imanuy runa ricagtag jäpag pampata aywapäcuray? ¿Walyaywan juc chagla cuyugnuysi manacag runa ricagchu? 25Chaura ¿imanuy runa ricagtag aywapäcuray? ¿Juc runa alisca alinnin jacupäcusha ricagchu? Manam. Gamcuna musyapäcungaynuysi chaynuy alinnin jacushacunaga carcayan reycunapa wayincunachrümi ima-aygatas shongon munanganta rurarcayar. 26Chaura ¿imanuy runa ricagtag aywapäcuray? ¿Diospa willacugnin runa ricagchu? Au. Payga cayan Diospa lapan willacugninpitas mas alinnincagmi. 27Paypitam isquirbirayan cay nir: ‘Naupaytam cachrayä willacugnïta, gam chränaypag runacunata camarinanpag’ nir. 28Nipäcushay Diospa lapan willacugnincunachru manam maygansi carachu Bautizag Juannuy Jesús chrämunanpag runacunata camarigga. Nätan canan Diospa munayninchru cawagcunaga manacagpag ricasha cayarsi carcayan Bautizag Juanpitaga mas cushisham”. 29Chaymi Juan ninganta mayarärirga lapan runacunasi, jinaman patentita cobragcunasi tantiarärira Dios ali rurag canganta, jinamanmi bautizächicarärira Juanwan. 30Nätan fariseocunawan Moisés isquirbinganpita yachrachigcunaga, manam Juanwan bautizächicuyta pasay munapäcurachu. Chaynuypam paycunaga Dios salvayta munayaptin mana munapäcushachu. 31Chay nircurmi Jesusga cay nira: “¿Imawantag tincuchïman chaynuy runacunata? ¿Imaman ticragtag carcayan? 32Chaycuna carcayan walashcuna pläzachru tacayärir walash-mayincunawan cay nir turyapänacugnuymi: ‘Quënäta töcaparcayaptïsi manam tushupäcunquichu, wagay wagaylata cantapapäcuptïsi manatan wagapäcunquichu’. 33Chay nir turyapagnuymi Bautizag Juan aywaramur mana tantata micuptin, jinaman vïnuta mana upyaptin, ‘Cay runaga lutan espiritupa munayninchrümi cayan’ nipäcuray. 34Nätan noga jana pachapita shamusha runa micuptïmi upyaptïmi, ‘Cay runaga micuyarsi manam yamanchu, upyayarsi manam yamanchu. Lutan ruragcunawanmi, jinaman patentita cobragcunawanmi cuyanacunsi’ nircayämanqui. 35Nätan Dios ali rurag cangantaga musyapäcun paypa runancunalam”. 36Chaypitam Simón jutiyog fariseo ningan runaga, Jesusta yaparcur yaparcur cay nira: “Tayta, aywashunnar micug wayïta”. Niptinmi Jesusga aywara. Jinarcurmi nä wayiman yaycurga iscatacuyur mësachru micurcayara. 37Chaychru Jesús micuyanganta mayarurmi, chay marcachru yachrag juc lutan rurag warmiga, chay fariseopa wayinman chrarura yurag rumi botëllachru perfümin apasha. 38Jinarcurmi Jesuspa nä chraquincagman chrarur wagacuptin weguen shutura Jesuspa chraquinman. Chay weguen shutushataga agchanwan chaquichira Jesuspa chraquinta muchayur muchayur. Jinayanganpitam perfümi apanganwan lushirura. 39Chay jinagta ricarmi, micapäcunanpag pushag Simonga shongolanchru Jesuspag cay nira: “Cay runa razonpa Diospa willacugnin carga, tantianmanchri alisca lutan rurag warmi yatayanganta”. 40Chaura Simón shongolanchru niyanganta tantiarurmi Jesusga cay nira: “Simón, cayta niyushay”. Niptinmi “Mä nimay” nira. 41Chaura Jesusga cay nirunmi: “Jucpaychrümi capäcura ishcay runacuna. Jucnincagmi juc golgueyog runapita manutucusha cara pichga pachrac junagchru gänanan golgueta, nätan jucnincagmi manutucusha cara pichga chrunca junagchru gänanan golgueta. 42Jinarcurmi chay golgue cutichiyta mana atipapäcuptinga, chay golgueyog runaga ‘Jina cachun, ama cutichipäcamaychu’ nirura ishcayninta” Nircurmi Jesusga Simonta tapura cay nir: “Mä nimä, ¿mayganrag chay manutucushacunapita masga cuyanman chay golgueyog runata?” 43Niptinmi Simonga “Nogapitaga mas achca manutucushacagchri” nira. Chaura Jesusga “Alitam nirunqui” niram. 44Chaypitam warmita rircärir Simontaga cay nira: “¿Ricayanquichu cay warmi rurayanganta? Wayiquiman yaycamuptï gamga manam gomaraychu yacuta chraquïpag. Cay warmin ichaga weguenwan maylaraman chraquïta. Jinamanmi agchanwan chaquirachin. 45Gamga manam muchamaraypishchu. Cay warmim ichaga yaycamunganpita-pacha chraquïta mucharun. 46Gamga manatan lushimaraychu aceitiwan umätas. Cay warmim ichaga perfümiwan lushiraman chraquïta. 47Chaymi gamta niyushay, chranin juchanpita perdonacarur runaga aliscam cuyan chay perdonagninta. Nätan walcala juchanpita perdonasha runaga manam aläpachu cuyan chay perdonagninta”. 48Nircurga warmitam cay nira: “Nämi juchaycunapita perdonarug”. 49Chaynuy niruptin chaychru micug-mayincunaga cay ninacurcaram: “¿Pitag cay runaga cayan juchacunata perdonänanpagga?” 50Nipäcuptinmi payga yapay warmita nira: “Lapan shongoypa yupachicamangaypitam nä salvasha cayanqui. Cananga aywacuy cushisha”.
Copyright
Learn More


text:
1Chaypitam lapansi patenti cobrag chregnipashacuna jucha ruragcunawan ashuyapäcura Jesús rimanganta mayacug. 2Chayta ricapurmi fariseocunawan Moisés isquirbinganpita yachrachigcunaga cay nipäcura: “¿Imanirtag cay runaga juchasapacuna mayacunanta munan? nätan ¿imanirtag paycunawan micuyansi?” 3Nipäcuptin Jesusga tantiachira caynuypam: 4“Pachrac uyshaycunapita juc ogracaruptin, chay isgon chrunca isgonniyog micuyagta dëjarcur gamcunaga ashigmi aywapäcunquiman taripäcungaycama. 5Nätan tarirurga, shawacurcurmi, aywachimunquiman cushisha. 6Nä wayiman chrarurga fijus gayanquiman reguenacuyniquicunatam, jinaman wayiquicagpa yachragcunatam ‘Cushicushun, nämi ogracasha uyshäta tariramü’ nir. 7Chaynuy alisca cushicuymi cayan jana pachachrüga chay juc juchasapa juchanpita wanacurcur, Tayta Diosman cuticämuptinga chay isgon chrunca isgonniyog ali ruragcunapitaga”. 8“Juc warmi chrunca golguenpita jucta ograrur, michïrunta ratarcachirmi fiju ashinman. Jinarcurmi wayinta pichachracursi shumagmi ricachracunman. 9Nä tarirurga, gayachinman cuyanacungan runacunatam jinaman wayincagpa yachragcunatam. Chaypitam ninman: ‘Cushicushun, nämi tarirü golgue ograngäta’. 10Mayapäcamay shumag: Chaynuymi jana pachachru Diospa angelnincuna cushicurcan juc juchasapa juchanpita wanacurcur, Tayta Diosman cutiptinga”. 11Jesusga willaparatan caynuypas: “Juc runam cara ishcay churiyog. 12Shulcancagmi taytanta cay nira: ‘Tayta, gomänay cagcunata ima-aygatas goramay’. Niptin taytanga ningannuymi gorura. 13Chaypitaga manas alä unaytam shulcacag churinga ranticurura limpu imantas. Chauraga chay golguenwan aywacura juclä caru nacionta. Chaychru lapan golguenta usharura munangancunalachru puriyarmi. 14Chaypita nä lapan golguenta ushacurcurga micuypita cara, chay nacionchru micuy wanay captin. 15Chauraga aywara juc runaman uryapacug. Chay runaga cachrarura estancianta cuchincunata michinanpag. 16Nätan micanaypitaga cuchipa micunanwanmi pachran juntachiyta munag. Nätan ‘Chaynuy micushag’ niyaptinsi manam pisi micuyta gopäcugchu. 17Chaura shumag tantiachracurcurmi cay nira: ‘Taytäpa wayinchrüga uryagnincuna ayga carsi yamangancamam micapäcun. Nätan nogaga caychru micuypita wanuyar cayä’. 18Niyanganpitam nira: ‘Antis aliga taytäcagta cuticushag. Nätan chrarurga, cay nishagmi: 19Ama nä churiquipag ricamaychu, antis chrasquimay juc uryapacugnuy canäpag’. 20Chauraga sharcurcur cuticura taytanpa wayinta. Nätan taytanga caruta aywayämuptilan, churinta ricapurur cuyaparura. Chauraga wayrala tariparcurmi macalicurcur mucharura. 21Chaura churinga cay niram: ‘Tayta, juchäcusham cä Diospagsi, gampagsi. Manam nä churiqui nisha cämanchu’. 22Niptin taytanga rantisha runancunatam cay nira: ‘Pasay-pacha alinnin jacuta jorgapäcamuy jacupurcänaypag. Nätan maquinman chrurapurcay sortïjata, jinaman sandaliata jatipurcay. 23Apapäcamuy wirannin torilluta pishtapäcunaypag. Cananga cushicuypita fiestata rurashun. 24Cay churïtaga wanushapagmi ricarä, antis cawayänagran. Cayga ogracasham cara, cananga nämi ricacaramun. Chaylam fiesta rurayta galacayärira’. 25Chaypagga mayorcag churinga chracratam aywasha cara. Nä wayinman cutiyämurga, mayarura müsicatam tushurcayagtam. 26Chauraga juc rantisha runanta gayarcurmi tapura: ‘¿Imatag cayan?’ 27Niptinmi payga nira: ‘Wauguequim cutiramun. Nätan taytaymi pishtarachin wira torilluta ali cutiyaramuptin’. 28Niptinga mayor wauguenga piñäcurur manam wayiman yaycuyta munarachu. Nätan taytanga yargarcamurmi ‘Yaycushunnar’ nira. 29Chauraga taytantam cay nira: ‘Caychica unay nimangaycunata cäsucur rurangäpita, nogataga manam gomaraychu ni juc cabralatas cuyanacuynïcunawan fiestata ruranäpag. 30Cananga cay churiqui manacagchru golguequita lutan warmicunawan ushacurcur chraramuptin ichaga, pishtarachinqui wira torillutas’. 31Niptin taytanga nira: ‘Gamga cayanqui nogawantag imaysi. Lapan imä-aygäsi gampatag cayan. 32Antis cananga fiestata rurashun cushicuypita wauguequi cawayaptinga. Paytaga nä wanushapagmi, jinaman ogracashapagmi ricaranchi’ ”.
Copyright
Learn More


text:
1Jesuspa yachachisqanta uyarinankupaqmi, paypa kasqanman impuesto cobraq runakuna, hinallataq huchasapa runakunapas hamuranku. 2Chayta rikuspankun fariseo religionniyoq runakunapas, hinallataq leykunata yachachiq runakunapas, Jesuspa contranpi rimaspanku ninakuranku khaynata: —Kay runaqa huchasapa runakunapa amigonmi; hinaspapas paykunawan kushkan mikhunpas, nispanku. 3Hinaqtinmi Jesusqa kay ejemplota willaran khaynata: 4—Mayqenniykichispapas pachaq ovejaykichismanta huknin kaq ovejaykichis chinkaruqtinqa, ¿manachu esqon chunka esqonniyoq ovejaykichista, maypin michisqaykichispi saqeyuspa, chay chinkaq ovejata mashkaq riwaqchis tarimunaykichiskama? 5Tariramuspataq ancha kusisqallaña q'epiyukuspa kutinpuwaqchis. 6Hinaspan wasiykiman chayamuspa, amigoykikunata hinallataq vecinoykikunatawan waqyaspa niwaq: “Hamuychis wasiyman. Kusikusunchis. Chinkasqa ovejaytan tarirakanpuni”, nispa. 7Cheqaqtapunin niykichis, saynan hanaq pachapipas chay esqon chunka esqonniyoq allin runakunamantapas, aswan más kusikuyraq kanqa huk ch'ullalla huchasapa runa, huchanta saqespa, Diosman kutirikuqtinqa, nispa. 8Jesusqa nillarantaqmi huk willakuyta: —¿Manachu huk warmipa chunka qolqenmanta huknin qolqen chinkaruqtin, payqa mecherota ratachispa, wasinta pichaspa mashkanman tarinankama? 9Tariruspanmi ichaqa, amistadninkunata hinallataq vecinankunatapas waqyaspa ninman: “Hamuychis wasiyman, hinaspa noqawan kusikuychis, chinkasqa qolqeyta tarikapusqayrayku”, nispa. 10Cheqaqtapunin niykichis, saynan hanaq pachapipas, Diospa angelninkunapa ñawpaqninpi ancha kusikuy kanqa, huk huchasapa runa huchanta saqespa, Diosman kutirikuqtinqa, nispa. 11Jesusqa nillarantaqmi: —Huk runapan ishkay wawankuna karan. 12Hinaqtinmi sullk'a wawanqa papanta niran: “Papáy, noqaman tupaqniy herenciayta qoykapuway”, nispa. Chaymi papanqa ishkaynin wawankunaman, herenciankuta rakipuran. 13Chay p'unchawkunapin chay sullk'a wawanqa papanmanta chashkisqanta llapallanta vendespan, karu llaqtaman ripuran. Chaypin llapallan qolqenta tukuran millay kawsaykunapi purispa. 14Hinaqtinmi manaña qolqeyoq kashaqtin, chay kasqan llaqtapi ancha muchuy karan. Chaymi mana imapas mikhunanpaq kaqtin, 15huk kaqnin chakrayoqta ruegakuran imallapipas llank'anata qoykunanpaq. Chaymi chakrayoq runaqa chakranman pusaspa, kamachiran khuchikunata michinanpaq. 16Hinaqtinmi payqa yarqaymanta kaspa, khuchikunapa mikhusqan algarrobataña mikhuyta munaran. Ichaqa manan ni pipas chayllatapas qoykuranchu. 17Chaymi payqa yuyaymanaspa khaynata niran: “¡Papaypa wasinpiqa manan mikhunaqa faltanchu; llank'aqninkunapas allin mikhusqachá kashanku! ¡Noqañataqmi ichaqa, kaypi yarqaymanta wañushaniña! 18Kunanyá papaypa wasinman kutipusaq, hinaspa khaynata nisaq: ‘Papáy, huchallirukunin Diospa contranpi, hinallataq qanpa contraykipipas. 19Manañan wawaymi niwanaykipaq hinañachu kani. Aswanpas huknin kaq llank'apusuqniykita hinallañayá chashkiykuway’, nispa”. 20Saynata yuyaymanaspanmi papanpa wasinman kutinpuran. Karullataraq hamushaqtintaqmi, papanqa chinkasqa wawanta rikuruspa, apurayllaman aypaspa, khuyakuymanta abrazaspa hinallataq much'ayuspa ima, wawanta chashkiran. 21Hinaqtinmi wawanqa niran: “Papáy, huchallirukunin Diospa contranpi, hinallataq qanpa contraykipipas. Manañan ‘wawaymi’ niwanaykipaq hinañachu kani”, nispa. 22Hinaqtinmi papanqa sirvienten runakunata kamachiran khaynata: “Allinnin p'achata orqomuspaykichis p'achachiychis; anillowanpas, zapatowanpas churaychis. 23Hinallataq allinnin wira torillotapas apamuspa ñak'aychis, kusikuymanta mikhunanchispaq. 24Kay wawayqa wañusqa hinañan karan; kunanmi ichaqa chinkasqa kasqanmanta tarirakapuni”, nispa. Chaymi paykunaqa kusisqallaña fiesta ruwayta qallariranku. 25Hinaqtinmi kuraq kaq wawanqa, chakrapi llank'amusqanmanta wasiman kutinpuran. Papanpa wasinpa ladonman yaqaña chayaramushaspataqmi, fiesta ruwasqanku musicata hinallataq tususqankutawan uyariran. 26Chaymi payqa huk sirviente runata waqyaspa tapuran: “¿Imanaqtintaq fiestatari ruwashankú?” nispa. 27Hinaqtinmi chay sirviente runaqa contestaran: “Ripuq sullk'a wawqeykin kutiranpusqa sanolla. Chaymi papaykiqa kusikuymanta fiestata ruwashan. Mikhunankupaqpas allinnin wira torillotan ñak'arachinpas”, nispa. 28Chaymi kuraq wawanqa nishuta phiñarukuspa, chay fiestamanqa mana haykuyta munaranchu. Hinaqtinmi papanqa lloqsimuspa ruegaran haykunanpaq. 29Ichaqa chay kuraq wawanñataqmi, papanta niran: “Kay unay watañan kasukuspay tukuy imapi yanapayki. Ichaqa manan qoykuwarankichu huk cabrachallatapas, amigoykunawan fiestata ruwaspa mikhurunaykupaq. 30Kunantaq ichaqa, kay wawayki, mana allinpi puriq warmikunawan tukuy qosqaykitapas tukuramuspa kutiramuqtin, huk allinnin wira torillotaraq ñak'arachipunki; hinaspa fiestataraq ruwashankipas”, nispa. 31Chaymi papanqa chay kuraq wawanta, khaynata niran: “Wawalláy, qanqa sapa p'unchawmi noqawan kashanki. Qanpaqmi kanqa tukuy ima kaqniykunapas. 32Kay wawqeykiqa wañusqapas kashanman hinan karan, kunanmi ichaqa kawsariramun. Chinkasqapas kashanman hinan karan, kunanmi ichaqa rikhuriramun. Chaymi noqanchisqa kusikuymanta fiestata ruwananchis”, nispa.
Copyright
Learn More


text:
1Mana gongaypami imaypis Tayta Diosnintsita manacuycä gamcunapag, Laodicea marcacho cag yäracog mayintsipag y waquin mana reguimagcunapagpis. 2Noga manacuycä Tayta Dios munashgannog cushishga cawanayquipag y jucniqui jucniquipis cuyanacur cawanayquipagmi. Tsaynog cawarga Tayta Diospa y Jesucristupa wilacuyninta shumagmi tantyacunquipag. 3Wilacuyninta tantyacur Jesucristuta chasquicuptiquega paymi imaypis yanapashunqui Tayta Dios munashgannog cawanayquipag. Tsaynogpis naupanman pushashunquipag gloriacho imayyagpis cawanayquipag. 4Gamcunata tsaynog yachaycätsë pipis lutanta mana criyitsishunayquipagmi. 5Gamcunapäga imaypis yarparaycämi. Cuyanacushgayquita y Jesucristuman shumag yäracärishgayquita musyarmi cushicö. 6Señornintsi Jesucristuta chasquicushgana caycarga payman yäracular imaypis cawapäcuy. 7Tsaynogpis wilacuyninta yachacushgayquinogla payman yäracur agradëcicur imaypis cawapäcuy. 8Cuidädu pipis lutancunata criyitsipäcushunquiman. Lutan yachatsicogcunaga manami Jesucristupa wilacuynintatsu yachaycätsin, sinöga quiquincunapa yarpaynilanpitami manacagcunata yachaycätsin. Tsaynog lutanta yachatsinanpäga Satanasmi yarpätsin. 9Jesucristoga cay patsacho carpis Diosnintsimi cargan. 10Tsaymi angilcunapis demoniucunapis paymanga mana tincuntsu. Munayniyog captinmi payta chasquicur gamcunapis salvashgana carcaycanqui. 11Tsaynogpis Jesucristuta chasquicur señalashganami carcaycanqui. Señalashga canayquipäga manami runacunatsu cuerpuyquita señalashushcanqui, sinöga Jesucristumi mana ali yarpaycunata shonguyquipita jorgur señalashushcanqui. 12Tsaynogpis Jesucristo wanur pampacushgannogmi gamcunapis bautizacur pampashganog carcaycanqui jutsata mana ruranayquipag. Tsaynogpis Jesucristo wanushganpita cawarimushgannogmi gamcunapis bautizacur cawarimushganogna carcaycanqui Tayta Diosnintsi munashgannog cawapäcunayquipag. Tsaynog carcaycanqui munayniyog Tayta Diosnintsiman yäracurmi. Paymi Jesucristutapis wanushganpita cawaritsimushga. 13Naupataga Jesucristupa wilacuyninta mana tantyarmi jutsa ruraylacho cawapäcorgayqui. Jutsa ruraycho cawarpis Jesucristuta chasquicäriptiquimi Tayta Diosnintsi perdonashushcanqui. Tsaynogpis Jesucristuta wanushganpita cawaritsimushgannogmi gamcunatapis mushog cawaytana goshushcanqui. 14Tsaymi jutsata rurashgantsipita infiernuman gaycushga canantsipag caycaptintsi Jesucristo cruzcho wanorgan perdonamänantsipag. 15Tsaynogpis Jesucristo cruzcho wanurmi Satanasta y demoniucunatapis vincishga. Vincishgan cag soldäducunata liyarcushpan puritsir juc rey manacagman churashgannogmi Satanasta y demoniucunata vincir Jesucristo manacagman churashga. 16Tsaynog captinpis lutan yachatsicogcuna caynog nircaycan: “Tayta Diosnintsi munashgannog cawanayquipäga aytsata ama micuytsu ni vïnutapis ama upuytsu.” Tsaynogpis caynogmi nircaycan: “Moisés escribishgan leycunacho nishgannog lulu quilla fiestata y waquin fiestacunatapis rurapäcuy. Sábado jamay junagtapis respitapäcuy.” Paycuna tsaynog nishuptiquipis ama cäsupaytsu. 17Moisés escribishgan leycunaga yörapa lantuyninnoglami caycan. Jesucristumi itsanga quiquin yöranog caycan. 18Tsaynog captenga cuidädu chasquipanquiman lutan yachatsicogcunata. Tsay lutan yachatsicogcunaga santu-tucushpan nipäcun Tayta Diosnintsita adoranantsipäga angilcunatarag adoranantsipag cashgantami. Paycunaga: “Tayta Diosnintsimi sueñuynëcho revelamashga” nirpis lulacuycanmi. Tsaynog yachatsishgancunata chasquiparga manami gloriaman chayanquipagtsu. 19Tsay lutan yachatsicogcunaga manami Jesucristupa maquinchötsu carcaycan. Nogantsimi itsanga paypa maquinchöna caycantsi. Tsaymi pay imaypis yanapamantsi wilacuyninta waran waran tantyacur Tayta Diosnintsi munashgannog cawanantsipag. 20Jesucristupa maquinchöna caycarga ¿imanirtag lutan yachatsicogcunata chasquiparcaycanqui? 21Tsay lutan yachatsicogcunaga nircaycäshunqui waquin micuycunata y aytsacunata mana micunayquipag cashgantami. 22Tsaynog yachatserga quiquincunapa jamuylanpitami yacharcaycätsin. Micuypis aytsapis ushacagla caycaptenga ama yarpäshuntsu paycuna prohibishgan micuyta o aytsata mana micushgantsipita salvacunantsipag cashganta. 23Tsay lutan yachatsicuycuna ali cashganta waquin runacuna yarpar chasquicuptinpis manami jutsa ruraytaga cachariyta camäpacuntsu. Tsay yachatsicuyta chasquicogcunaga yachag-tucushpan alabacularmi puripäcun.
Copyright
Learn More


text:
1Waugui-panicuna, Señorninsi Jesucristuman yäracuycarga pitapis manacagman ama churayaysu. 2Shuntacäyashgayquiman ali mödanash y gori sortïjash rïcu runa chämuptin gamcuna alinnin bancumanrämi jamaycasiyanquipis. Pasaypa mödanan ushacash pobri runa chämuptinmi isanga: “Guepalacho ichicuy” o: “Pampalaman jamacuy” niyanqui. 4¿Imanirtä rïcucunata ali ricar pobricunata sayno manacagman churaycäyanqui? Sayno rurayashgayquega pasaypa mana alimi caycan. 5Waugui-panicuna, tantyacuyay. Rïcu runacunapitapis pobricunaga masmi Tayta Diosninsiman yäracuyan. Sayno yäracur Diosta cuyagcunami paypa naupanman chäyangapä. 6Sayno caycaptenga ¿imanirtä pobricunata manacagman churar rïcu runacunata más ali ricaycäyanqui? ¿Manacu rïcu runacunaga mana pägaypa arusiyäshunqui? ¿Manacu magaraycar apasiyäshunqui autoridäcunamanpis? 7¿Manacu say rïcu runacunaga salvamagninsi Jesucristutapis manacagman churayan? 8Tayta Diosninsipa palabrancho caynömi nican: “Runa mayiquita lapan shonguyquiwan cuyapanqui.” Sayta cumplinansipämi Señorninsi Jesucristupis nergan. 9Rïcu runacunata ali ricar y pobricunata mana ali ricarga say mandamientuta mana cumplir jusalicuycäyanquimi. 10Saynöpis Tayta Diosninsipa mandamientuncunacho guelgaraycan adulteriucho mana canansipä y runa mayinsita mana wanusinansipämi. Sayno captin adulteriucho mana carpis runa mayinsita wanuserga Tayta Diospa mandamientuncunata manami cumpliycansisu. Sayno caycaptenga waquin mandamientuncunata cumplir juc mandamientulatapis mana cumplishgaga lapan mandamientucunata mana cumpleg runatanölami Tayta Diosninsi juzgamäshunpä. 12Sayno caycaptenga shumag yarpachacuyay imata parlayänayquipäpis y imata rurayänayquipäpis. Wilacuynincho nishgannölami Tayta Diosninsi juzgamäshunpä. 13Runa mayinsita mana cuyapashgaga Tayta Diosninsi nogansitapis juicio nalcho manami cuyapämäshunpäsu. Runa mayinsita cuyapashgami isanga Tayta Diosninsi nogansitapis cuyapämäshunpä. 14Waugui-panicuna, pipis: “Tayta Diosmanmi yäracuycä” nicar pay munashganno mana cawaptenga ¿imapärä payman yäracushganpis välenga? Sayno cawag runacunataga Tayta Dios manami salvangasu. 15Shumag tantyacuyay. Micuyniqui caycaptin Diosman yäracog mayiqui micanaycagta ricaycar mana garaptiquega ¿imapärä välin: “Tayta Diosninsi yanapayculäshunqui micunayquipä” nishgalayquega? Saynöpis mödanan llapsha captin aläsicuycagta ricaycar mödanata mana garaptiquega ¿imapärä välin: “Tayta Diosninsi yanapayculäshunqui mödanata tarinayquipä” nishgalayquega? 17Saynölami Tayta Diosman yäracurpis runa mayiquita mana yanapaptiquega mana imapäpis välinsu payman yäracuyashgayquipis. 18Waquin runacuna caynömi yarpäyan: “Tayta Diosman yäracömi. Saymi yanapäcog mana yanapäcog captëpis Tayta Diosninsi salvamangapä.” Sayno yarpäyaptinpis manami saynösu caycan. Runa mayiquita mana yanapäyaptiquega Tayta Diosman yäracuyashgayquipis walälami caycan. 19Tayta Dios cashganta criyirpis say criyishgalayquiwanga manami salvacuyanquipäsu. Supaycunapis criyiyanmi Tayta Diosninsi cashgantaga. Sayno criyirpis in ernuman gaycush cananpä cashganta musyar mansariycäyanmi. 20¡Tantyacuyay! Runa mayiquita mana yanapäyaptiquega manami imapäpis välengasu Tayta Diosman yäracuyashgayquipis. 21Tantyacuyay Abraham imano cashgantapis. Payga Tayta Diosninsiman yäracur nishgancunata cäsucurshi cawargan. Sayshi Tayta Diosta cäsucur surin Isaacta altarcho wanusinanpä pushargan. Diosman yäracur sayno cäsucushganpitashi Tayta Diosninsi Abrahamta lapan jusanta perdonargan. 23Saymi Tayta Diosninsipa palabranchöpis cayno guelgaraycan: “Tayta Diosman yäracur promitishganta cumplinanpä cashganta Abraham criyishganpitami jusancunata perdonargan jusaynagna cananpä.” Saynöpis runacuna niyargan Abrahamga Tayta Diosninsipa amïgun cashgantami. 24Sayno caycaptenga Tayta Dios nishgancunata mana cäsucorga payman yäracurpis manami salvacunquipäsu. Payman yäracur nishgancunata cäsucushgami isanga Tayta Diosninsi perdonamashpansi salvamansi. 25Saynöpis tantyacuyay prostitüta Rahab warmi imata rurashgantapis. Tayta Dios munashganno Israel runacuna Jericó marcaman ricapacog chäyaptinshi wayinman Rahab pacargan mana wanusiyänanpä. Nircurnashi jucläpa yargasergan gueshpicuyänanpä. Tayta Diosman yäracur sayno gueshpisishganpitami paytapis Tayta Diosninsi perdonargan. 26Tayta Diosninsi munashganno mana cawashgaga payman yäracushgansipis walälami caycan.
Copyright
Learn More


text:
1Lapan autoridäcunatapis Tayta Diosninsi churash cäsucunansipämi. Tayta Diosninsi churash caycaptenga autoridäcunata cäsucuyay. 2Autoridäcunata mana cäsucorga Tayta Diosninsitapis manami cäsucuycäyanquisu. Saymi autoridäcunata mana cäsucogcunataga pitapis Tayta Diosninsi juzgangapä. 3Saynöpis autoridäcunata Tayta Diosninsi churash ali ruragcunapa favornin sharcunanpä y lutan ruragcunata castigasinanpämi. Sayno caycaptenga autoridäcuna mana castigayäshunayquipä alita rurar cawayay. Saynöpami autoridäcunapita mansa mansala puriyanquipäsu. 5Sayno caycaptenga autoridäcuna nishgancunata cäsucuyay. Sayno cäsucuyanqui manami autoridäcuna castigayäshunayquipä cashganta mansacularsu, sinöga Tayta Diosninsita cäsucurmi. 6Saynöpis marcata ali ricar mejorasinanpämi autoridäcunata Tayta Diosninsi churash. Sayno caycaptenga impuestucunata pägayay. Cötata shuntananpä wilanacuyaptenga saytapis cumpliyay. Autoridä cagtaga lapantapis respitayay. 8Trampöso canayquipa trucanga pipa jagan carpis jucla pägapacuyay. Pï-maywanpis cuyanacur cawayay. Runa mayiquita cuyarga Moisés guelgashgan lapan leycunatami cumpliycäyanqui. 9Say leycunacho cayno nirmi guelgaraycan: “Ama adulteriucho canquisu. Runa mayiquita ama wanusinquisu. Ama suwacuysu. [Manacagtaga ama pitapis tumpanquisu.] Ama wachacash caysu.” Tayta Diosninsipa más waquin mandamientuncunapis caycanmi. Say mandamientucunata cumplerga cay nishgantapis cumpliycanquimi: “Runa mayiquita lapan shonguyquiwan cuyapanqui.” 10Say nishganno runa mayiquita cuyarga lutanta rurayänayquipa trucan imatapis ali caglata rurayay. Sayno cawarmi Moisés guelgashgan lapan leycunata cumpliycäyanqui. 11Jesucristo cutimur shuntamänansipä cag tiempo chaycämunnami. Sayno caycaptenga jusalicuycunata cacharir shumag yarpachacuyay Tayta Diosninsi munashgannöna cawayänayquipä. Sayno cawarmi ali alistacush soldäduno cashunpä. 13Jesucristuta chasquicushgana caycarga mana jusalicuypana cawashun. Amana estan estan puricur ni upyacur cayaysu. Saynöpis ama adulteriucho cayaysu, majaynag caycar jucwan jucwan ama punucuyaysu, ama gayapänacuynasu ni chiquinacuynasu. 14Saypa trucanga ganra mödanata logtisquishgayquino jusalicuycunata cacharir Jesucristupa maquincho cawayay. Ama yarpachacuyaysu lutancunata rurayänayquipäga.
Copyright
Learn More


text:
1Unay Israel runacunata Canaán nacionman yaycasinanpä promitishgannölami nogansitapis Tayta Diosninsi nicämansi gloriaman pushamänansipä cashganta. Sayno nicämashgaga cuidä mana cäsucog cashwan. Mana cäsucog carga manami gloriaman chäshunpäsu. 2Nogansi Jesucristupa wilacuyninta musyashgansinömi unay Israel runacunapis musyayargan Tayta Dios nishganta. Musyaycarpis mana cäsucuyashganpitami Tayta Dios nergan: “Paycunaga promitishgä jamayta manami imaypis tariyangasu.” Tayta Dios nishganno say jamayta paycuna mana tariyaptinpis nogansimi isanga cäsucog carga tarishunpä. Say jamayga canga Tayta Dios lapanta camayta ushasquir jamashgannömi. Tayta Diosninsi jamashganpitaga palabranchöpis caynömi nican: “Lapanta camarcurmi ganchis cag junagcho Tayta Dios jamargan.” Saymi gloriaman chaptinsi cay pasacho nacashgansipita Tayta Diosninsi jamayta gomäshunpä. 5Sayno captinpis mana cäsucogcunaga manami say jamayta tariyangasu. Paycunapäga Tayta Diospa palabrancho caynömi nican: “Paycunaga promitishgä jamayta manami imaypis tariyangasu.” 6Say nishgannölami unay Israel runacuna mana cäsucog cayashpan Tayta Dios promitishgan jamayta tariyargansu. Sayno captinpis nogansega Tayta Diosninsi promitimashgansi jamayta chasquishunpä pay nishgancunata cäsucurmi. 7Say jamayta chasquinansipämi Tayta Diosninsi rey Davidta tantyasergan guelgananpä: “Shonguyquicunata chucruyäsiyänayquipa trucanga Tayta Dios nishushgayquita canan junag jucla wiyacuyay.” 8Tayta Dios nishganta chasquicur nogansipis promitishgan jamayta chasquinansipä captenga ama yarpäshunsu Canaán nacioncho unay Israel runacuna say jamayta tariyashganta. Canaánman yaycur say jamayta tariyash captenga Tayta Diosninsi manami promitimashwansu cargan say jamayta tarinansipä cashganta. 9Say jamayga canga rasunpaypa cag jamaymi. 10Cay pasata camar usharcur Tayta Diosninsi jamashgannömi nogansipis nacashgansicunapita jamar gloriacho payta cushish alabashunpä. 11Sayno caycaptenga shumag yarpachacushun gloriaman char say jamayta tarinansipä. Cuidä Israel runacuna mana wiyacog cayashganpita Canaán nacionman mana yaycuyashganno nogansipis mana wiyacog cashgansipita gloriaman yaycushwansu. 12Tayta Diosninsipa palabranga munayyogmi caycan. Saymi ishcan wagtanpa ali a lash espädano car shongunsimanpis, yarpayninsimanpis y togshunsimanpis chaycun imano cashgansitapis tantyasimänansipä. 13Lapan camashgancuna nawilancho captinmi Tayta Diosninsipita pacacuyta camäpacunsisu. Imata rurashgapis payga ricaycämansimi. Saymi lutanta rurashgansitapis parlashgansitapis juzgamäshunpä. 14Tayta Diosninsipa surin Jesucristo gloriacho mandag cüransimi caycan. Sayno caycaptenga payman yäracur mana ajayaypa Tayta Dios munashganno imaypis cawashun. 15Cay pasacho caycaptinmi Jesucristuta Satanás jusalicasiyta munargan. Sayno munaptinpis Jesucristoga manami jusalicushgasu. Saymi nogansitapis Satanás jusalicasiyta munamashgaga Jesucristo tantyaycan tentación imano cashgantapis. Sayta tantyarmi yanapämansi tentacionta mana cäsupänansipä. 16Imaypis yanapämänansipä caycaptenga cuyapäcog Diosninsita mana mansacuypa manacushun. Payta manacorga trönuncho paywan parlaycagnömi caycansi. Tayta Diosninsita manacushgaga ima nacaycho cashgapis pay yanapämäshunmi.
Copyright
Learn More


text:
1Huk samana p'unchawpin Jesusqa discipulonkunapiwan huk trigo chakraq patanta pasasharanku. Chaymi discipulonkunaqa yarqaymanta kaspanku, trigota pallaspa mikhuyta qallariranku. 2Chay ruwasqankuta rikuspan, fariseo religionniyoq runakunaqa, khaynata niranku: —¡Qawariy discipuloykikunapa ruwasqankuta! ¡Moisespa escribisqan leyman hinaqa, samana p'unchawpiqa manan saynataqa ruwanankuchu! nispanku. 3Jesusñataqmi contestaspa niran: —¿Manachu qankuna Bibliapi leerankichis, rey Davidqa puriqmasinkunapiwan yarqachikuspa imatachus ruwasqanmanta? 4Rey Davidqa Diosta adorana wasiman haykuspanmi, Diosman ofrecesqa kaq t'antakunata puriqmasinkunapiwan kushka mikhuranku. Chay t'antakunaqa, manan permitisqachu karan, rey Davidpas hinallataq puriqmasinkunapas mikhunankupaqqa. Aswanqa Israel nación llaqtapi sacerdotekunapa mikhunallanpaqmi permitisqa karan. 5¿Manachu qankunari Moisespa escribisqan leykunata leerankichís? ¿Manachu qankunari yachankichis, sacerdotekunapas samana p'unchawpi Dios yupaychana templopi llank'asqankuta? Paykunataqa samana p'unchawpi llank'ashaqtinkupas manan ni pipas acusankuchu, “qankunaqa huchallikushankichismi”, nispaqa. 6Ichaqa kunanmi niykichis, Dios yupaychana templo wasimantapas aswan más importante runan kaypiqa kashan. 7Qankunaqa manan entiendenkichishchu ima ninantas Diospa nisqantaqa. Payqa niranmi khaynata: “Animalkunata wañuchispa sacrificio ofrendata q'oshñichimuwanaykichistaqa manan munanichu. Aswanqa runamasiykichista khuyapayaq kanaykichistan munani”, nispa Chayta entiendespaykichisqa, manachá yanqapuniqa kay mana culpayoq runakunataqa ni imamantapas acusawaqchishchu. 8Chayraykun niykichis, noqa Diosmanta Hamuq Runaqa samana p'unchawpapas dueñonmi kani. Chaymi kamachini ima ruwanankupaqpas, nispa. 9Chaymanta rishaspanmi Jesusqa Diosmanta yachachina sinagoga wasiman haykuran. 10Chaypin huk runa mana valeq makiyoq kashasqa. Hinaqtinmi fariseo religionniyoq runakunaqa Jesusta acusayta munaspanku, khaynata tapuranku: —¿Moisespa escribisqan leypiri, permitisqachu kashan samana p'unchawpi onqosqa runata sanoyachinapaq? nispanku. 11Chaymi Jesusqa niran: —¿Mayqenniykichistaq samana p'unchawpi ovejaykichis huk t'oqoman urmayuqtin mana orqowaqchishchú? 12¡Runaqa ovejamantapas aswan más valorniyoqmi! Chaymi samana p'unchawpipas Diosqa permitiwanchis allin ruwaykunata ruwananchispaq, nispa. 13Hinaqtinmi Jesusqa chay mana valeq makiyoq runata niran: —Chay mana valeq makiykita chutariy, nispa. Chaymi makinta chutariqtin hinalla, chay mana valeq makinqa kasqan ratolla sanoyaran; hinaspan huknin kaq sano makin hina karan. 14Hinaqtinmi chay sinagoga wasimanta lloqsimuspanku, fariseo religionniyoq runakunaqa Jesusta wañuchinankupaq parlanakuranku khaynata: “Kay Jesuspa contranpiri, ¿imatataq ruwarusunchís?” nispanku. 15Jesusqa fariseo religionniyoq runakunapa piensasqankuta yachaspanmi, chay sinagoga wasimanta ripuran. Hinaqtinmi paypa qepanta ashka runakunaqa qatikuranku. Paykunamantan Jesusqa llapallan onqosqa runakunata sanoyachiran. 16Hinaspan chay runakunata Jesusqa kamachispa niran: —Aman pimanpas willankichishchu pis noqa kasqaytaqa, nispa. 17Saynataqa niran Diosmanta willakuq profeta Isaiaspa ñawpaqtaraq escribisqan cumplikunanpaqmi. Paymanmi Diosqa khaynata niran: 18“Qawariychis, kaypin kashan serviwananpaq akllakusqay runaqa. Paytan noqa anchata khuyakuni. Paywanmi anchata kusikuni. Paymanmi Santo Espirituywan hunt'ayusaq. Chaymi payqa ashka nacionniyoq runakunaman juicio p'unchaw chayamunanmanta willamunqa, paykunapas Diospi creenankupaq. 19Payqa manan piwanpas discutinakunqachu, nitaqmi piwanpas qaparinakunqachu. Payqa manan waqyakunqachu. Chaymi callekunapipas mana uyarinqakuchu. 20Payqa manan dañotaqa astawanqa ruwanqachu k'irisqaña kaq runakunataqa. Nitaqmi wañuchinqachu wañuypa patallanpiña kaq runakunatapas. (Aswanmi mana kallpayoq runakunatapas kallpanchanqa). Hinallataqmi mana allin ruwaq runakunata vencenqa. Hinaspan cheqaq justiciata ruwanqa. 21Chaymi llapallan nación llaqtakunapi tiyaq runakunaqa paypi confianqaku”, nispa 22Jesusmanmi apamuranku demoniopa ñak'arichisqan huk mana rimaq ñawsa runata. Hinaqtinmi Jesusqa chay runata sanoyachiran. Chaymi chay runaqa kasqan ratolla rimariran hinallataq rikuran ima. 23Hinaqtinmi llapallan chaypi kaq runakunaqa admirasqallaña karanku. Hinaspan Jesusmanta tapunakuranku khaynata: —Icha ¿paychu kanmanpas noqanchista salvawananchispaq Diosmanta Hamuq Runaqa? nispanku. 24Hinaqtinmi wakin fariseo religionniyoq runakunaqa chaykunata uyarispanku, khaynata niranku: —Kay Jesusqa demoniokunapa jefen Beelzebú sutiyoq diablopa atiyninwanmi runakunamanta demoniokunataqa qarqon, nispanku. 25Chaymi Jesusqa runakunapa piensasqanta yachaspa, paykunata niran: —Huk nación llaqtapi tiyaq runakuna contranakuspa, enemigontin hina kawsanqaku chayqa, chinkapunqakun. Saynallataq huk llaqtapi tiyaq runakunapas otaq huk wasipi tiyaq runakunapas contranakuspa, peleaspalla tiyanqaku chayqa, chinkapunqakun. 26Hinallataqmi, sichus demoniokunapas paykunapura peleaspa qarqonakunkuman, hinallataq rakinakunkuman chayri, ¿imaynataq chay diablori kaq atiynillayoq kanmanrí? 27Sichus noqa Beelzebupa atiyninwan demoniokunata qarqoni chayri, ¿qankunapa discipuloykichismanri, pitaq atiyta qon runakunamanta demoniokunata qarqonanpaqrí? Sichus qankuna kunan contestawankichis: “Diosmi chay atiyta qowanku”, nispa, hinaqtinqa llapallan runakunan yachanqa qankunaqa pantaypi kasqaykichista. 28Noqaqa Diospa Santo Espiritunpa atiyninwanmi demoniokunataqa runakunamanta qarqoni. Chaymi niykichis, cheqaqtapunin Diospa sumaq gobiernanan p'unchawqa ña qankunamanqa chayaramunña. 29Kunan nisqaykichis, huk kallpasapa runapa wasinmanta imantapas qechuyta munaspari, ¿imatataq ruwanan chay kallpasapa runatarí? Primertan chay kallpasapa runataqa vencespa alli-allinta chaqnanan. Saynata chaqnaruspañan chay runapa wasinpi imankunatapas qechunqa. 30Sichus pipas mana acuerdopichu noqawan kashan chayqa, noqapa contraypin kashan. Hinallataqmi sichus pipas mana yanapawanqachu Dios Taytaypi runakuna creenankupaq chayqa, runakunatan Diosmanta astawanraq karunchashan. 31Chayraykun niykichis, Diosqa runakunapa tukuy huchankunatapas hinallataq tukuy mana allin rimasqankutapas perdonanqan. Ichaqa Santo Espiritupa contranpi ofendespa rimaq runakunataqa manan perdonanqachu. 32Noqa Diosmanta Hamuq Runapa contraypi rimaqkunatapas Diosqa perdonanqan. Ichaqa Santo Espiritupa contranpi ofendespa rimaqkunataqa manan perdonanqachu, ni kunan tiempopipas nitaq qepa tiempopipas. 33Jesusqa nillarantaqmi: —Allin sach'aqa allintan rurun. Ichaqa mana allin sach'añataqmi mana allintachu rurun. Chaymi sach'ataqa rurusqanpi reqsina. (Saynallataqmi runakunawanpas pasan; allin runachus icha mana allin runachus kasqanta yachanapaqqa, imapas ruwasqanpin fijakuna). 34¡Mach'aqwaypa miraynin hina runakuna! ¿Ima uyaykichiswantaq qankunari allin kaqkunata rimawaqchis, mana allin ruwaq runakuna kashaspaykichisrí? Runakunaqa sonqonku ukhupi imapas hunt'a kasqanman hinan rimanku. 35Runapa sonqonpi allin kaqkuna kaqtinqa, allin kaqkunatan chay runaqa rimanpas hinallataq ruwanpas. Ichaqa runapa sonqonpi mana allinkuna kaqtinqa, mana allinkunallatan chay runaqa rimanpas hinallataq ruwanpas. 36Chaymi noqaqa niykichis, juicio p'unchawpiqa llapallaykichismi Diosmanqa cuentata qonkichis, tukuy mana allin palabrakuna rimasqaykichismantaqa. 37Chayraykun qankunataqa tukuy rimasqaykichismanta Diosqa juzgasunkichis. Sichus allin kaqkunata rimarankichis chayqa, salvasqan kankichis. Sichus mana allinkunata rimarankichis chayqa, castigasqan kankichis, nispa. 38Wakin fariseo religionniyoq runakunañataqmi, leykunata yachachiq runakunapiwan Jesusta niranku: —Yachachikuq, milagro ruwanaykitan munayku, saynapi Diosmanta Hamuq Runa kasqaykita yachanaykupaq, nispanku. 39Hinaqtinmi Jesusqa khaynata contestaran: —Huchasapa runakuna, qankunaqa Diospi mana confiaspaykichismi, huk milagro ruwanaytaraq munashankichis noqapi creenaykichispaq. Ichaqa Diosqa manan ni ima milagrotapas rikuchisunkichishchu. Aswanqa Diosmanta willakuq profeta Jonasta imachus pasaran, saynallatataqmi qankuna ukhupipas noqawan pasasqanta rikunkichis. 40Imaynan Jonaspas huk hatun challwapa wiksan ukhupi kinsa p'unchaw hinallataq kinsa tuta ima karan. Saynallataqmi noqa Diosmanta Hamuq Runapas, allpa ukhupi p'ampasqa kasaq kinsa p'unchaw hinallataq kinsa tuta ima. 41Nínive llaqtapi tiyaq runakunan, Diosmanta willakuq profeta Jonás willakuqtin, huchankuta saqespanku Diosman kutirikuranku. Chaymi juicio p'unchaw chayamuqtinqa, chay Nínive llaqtapi tiyaq runakunapas kawsarimuspanku, qankuna fariseo religionniyoq runakunapa contraykichispi rimanqaku, Dios castigasunaykichispaq. Saynataqa rimanqaku, qankunaman kay allin willakuykunata willashaqtiypas, huchaykichismanta mana wanakusqaykichisraykun. Noqaqa Jonasmantapas aswan más importanten kaypiqa kashani. 42Saynallataqmi Sabá nacionniyoq reinapas juicio p'unchawpiqa kawsarimuspanmi, qankunapa contraykichispi rimanqa Dios castigasunaykichispaq. Israel nación llaqtapi rey Salomón gobiernashaqtinmi, chay reinaqa karu llaqtamanta hamuran, rey Salomonpa yachayninta uyarinanpaq. Qankunataqmi ichaqa noqapa yachachisqayta mana ni uyariytapas munankichishchu, rey Salomonmantapas aswan más yachayniyoq kashaqtiypas, nispa. 43Jesusqa nillarantaqmi: —Runamanta huk demonio lloqsispaqa, ch'inñeq desierto ch'aki lugarkunapin purin, samananpaq huk lugarta mashkaspa. Manaña tarispanñataqmi 44khaynata nin: “Aswanyá kutipusaq maymantachus lloqsimurani chay wasiyman”, nispa. Kutispataq chay runapa sonqonta tarin sumaq allichasqata, imaynan huk illaq wasipas sumaq pichasqa kashanman hinata. 45Saynata tarispanmi, chay demonioqa kutispa mashkamun paymanta aswan más millay qanchis demoniokunata. Hinaspan chay demoniokunata pusayukuspa kutimun, chay runapa sonqonman haykuspa, chaypi tiyanankupaq. Chaymi chay runapa vidanqa ñawpaq vidanmantapas aswan más millaymanraq tukupun. Saynallataqmi kay tiempopi kawsaq runakunawanpas pasanqa, sichus paykuna huchankumanta mana wanakunqakuchu chayqa, nispa. 46Chaypi kaq runakunaman Jesús yachachillashaqtinraqmi, paypa wawqenkuna mamitanpiwan ima chayamuranku. Paykunan Jesuswan parlayta munaspanku, hawallapi suyaranku. 47Hinaqtinmi huk runaqa Jesusman willaran: —Mamitaykin wawqeykikunapiwan hawapi kashanku. Paykunan qanwan parlayta munashanku, nispa. 48Hinaqtinmi Jesusqa willaqnin runata niran: —¿Pitaq mamitayrí? ¿Pikunataq wawqeykunarí? nispa. 49Saynata niruspanmi, Jesusqa discipulonkunata makinwan señalaspa, chay runata niran: —Paykunan mamitaypas wawqeykunapas. 50Pipas hanaq pachapi Dios Taytaypa munayninta ruwaqmi, wawqeypas, panaypas, hinallataq mamitaypas, nispa.
Copyright
Learn More


text:
1Qankuna ukhupiri, ¿maymantataq maqanakuykunapas ch'aqwanakuykunapas rikhurin? Chaykunaqa millay munapayaykuna sonqoykichispi kasqanmantan rikhurin. Chay mana allin munapayaykunan qankunapa cuerpoykichispi kaspa, qankunata dominayta munashasunkichis. 2Chaymi qankunaqa tukuy imayoq kayta anchata munashankichis. Ichaqa manan conseguinkichistaqchu. Chayraykun qankunaqa envidioso kaspa, runamasiykichista asta wañuchinkichis ima; ichaqa manataqmi conseguinkichistaqchu ima munasqaykichistapas. Chayraykun qankunaqa discutinakuspa, hinallataq maqanakuspa ima kawsashankichis. Ichaqa manan tarinkichishchu ima munasqaykichistapas, Diosmanta mana mañakusqaykichisrayku. 3Hinaspapas qankunaqa, kikiykichispa kusikunaykichispaqmi, imatapas munashankichis. Chaymi Diosmanta mañakuspaqa, mana ni imatapas chashkinchishchu, mana allin sonqowan mañakusqaykichisrayku. 4¡Ay, Diosta mana kasukuq runakuna! ¿Manachu yachankichis kay pachapi runakunapa mana allinkuna ruwasqanta ruwaspaqa, Diospa enemigon kasqaykichista? Pipas kay pachapi mana allin kaqkunallata ruwaqkunaqa, Diospa enemigonmanmi tukun. 5Qankunari, ¿creenkichishchu Bibliaqa mana valeq kananpaq? Manan chayqa saynachu. Bibliapin khaynata nishan: “Diospa Santo Espiritunmi noqanchispi kaspa, anchata khuyakuwanchis. Chaymi Santo Espirituqa anchata munan Diosllapaqña kananchista”, nispa. 6Hinaspapas Diosqa cheqaq khuyakuynintan astawanraq noqanchisman rikuchiwanchis. Chaymantan Bibliapi khaynata nishan: “Diosqa paytukuq runakunapa contranpin kashan. Ichaqa humildadwan kawsaq runakunatataqmi, sumaq khuyakuyninwan yanapan”, nispa 7Saynaqa Diosmanyá tukuy sonqoykichiswan kutirikuspa, payta kasukuychis. Saynallataq diablopa contranpi ima hatariychis. Saynata hatariqtiykichismi, diabloqa qankunamanta ayqekunqa. 8Diosman qankuna ashuyuqtiykichisqa, Diospas qankunamanmi ashuykamusunkichis. ¡Huchasapa runakuna, sonqoykichismanta tukuy huchakunata orqoychis! ¡Diostapas hinallataq kay pachapi kaqkunatapas qatikuy munaq runakuna, qankunaqa sonqoykichista limpiaspa, Diosllata qatikuychis! 9¡Tukuy mana allinkuna ruwasqaykichismanta llakikuspa, waqaychis! ¡Asikunaykichismantaqa aswan waqaychis; saynallataq kusisqa kasqaykichismantapas, aswan llakikuychis! 10Señorninchispa ñawpaqninpi k'umuyukuspa, humillakuychis; saynata ruwaqtiykichisqa, payqa hatunchasunkichismi. 11Wawqe panaykuna, qankunaqa amayá hukniykichis hukniykichispa contranpiqa rimaychishchu. Sichus pipas wawqenpa contranpi rimaspa criticaqqa, Diospa kamachisqan leypa contranpin rimashan. Aswanmi qankunaqa, Diospa leyninta kasukuspa, runamasiykichistaqa mana criticanaykichishchu. Sichus criticankichis chayqa, juezpas kashawaqchis hinan kashankichis. 12Diosmi leytaqa qowanchis. Payllataqmi cheqaq juezpas. Payllataqmi runakunata salvaqpas, hinallataq runakunata condenaspa castigaqpas. Chayri, ¿pitaq qanri creekunki runamasiykita huchachaspa, juzganaykipaqrí? 13Uyariwaychis khaynata niqkuna: “Kunanpas paqarinpas waq llaqtata risunchis. Hinaspa chaypi huk wata kamusunchis. Hinaspa negociota ruwamuspa, ashka qolqeta ganamusunchis”, nispa niqkuna. 14Ichaqa qankunaqa manan yachankichishchu imachus paqarin pasasunaykichistaqa. Qankunaqa kankichis huk pacha phuyu hinallan, huk ratolla rikhurimuspa, chaymanta chinkarapuqlla. 15Aswanmi qankunaqa khaynata piensanaykichis: “Sichus Dios munaqtinqa kawsasunmi, hinaspan ima piensasqanchistapas ruwasunchis”, nispa. 16Ichaqa kunanmi qankunaqa paytukusqallaña kashankichis, kikiykichista alabakuspa imapas ruwanaykichismanta. Sayna alabakusqaykichisqa manan allinchu. 17Sichus qankuna allin kaqkunata ruwayta yachashaspaykichis, mana ruwankichishchu chayqa, huchallikushankichismi.
Copyright
Learn More


text:
Yaku pacha
Yaku pacha nisqaqa tukuy Tiksi muyuntinpi yakukunam, mayukunapim, quchakunapi, wayra pachapi kaq yaku wapsipas, hatun muyuntinpi muyuriq.
Tiksi muyupiqa kay yakukunatam riqsinchik:
- Mama quchakuna (Pasiphiku, Atlantiku, Indiku)
- Hatun quchakuna (Chawpi hatun qucha, Yana hatun qucha, Chinchay hatun qucha, Kaspi hatun qucha hukkunapas)
- Quchakuna (Piruwpi: Titiqaqa qucha, Chinchayqucha hukkunapas)
- Mayukuna
- Allpa ukhupi yaku
- Wayra pachapi yakukuna
- Yaku wapsi
- Phuyukuna
- Paray (tamyay)
- Urmachkaq rit'i (lastay)
- Tiyaq rit'i: hatun chullunkukuna (Antartikapi, Kalalit Nunatpi, urqukunapi chullunkukuna)
Tukuy kawsaqkunaqa, yurakuna, uywakuna, runakunapas kawsanapaq yakuta mat'ipayanku. Mana yaku kaptin, wañunchikman.


text:
James Cameron
James Cameron sutiyuq runaqa (16 ñiqin chakra yapuy killapi 1954 paqarisqa Kapuskasing llaqtapi, Ontario pruwinsya, Kanada-pi - ) huk Kanada mama llaqtayuq kuyu walltay pusaq runam.
Suñaykuna[llamk'apuy | pukyuta llamk'apuy]
- BAFTA suñaykuna
- Qori Globo Suñay
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: James Cameron.
- James Cameron sutiyuqmanta qillqa: inlish simipi, kastilla simipi, Internet Movie Database nisqapi.


text:
1Wawqe-panaykuna, pitapas ima huchapipas qonqaylla hap'iwaqchis chayqa, Santo Espirituq pusasqankuna, payta llamp'u sonqo-kaywan sayarichiychis, ichaqa sapankapas pay kikinta allinta qhawakuspa, paqtan paypas wateqasqallataq kanman. 2Ima sasachakuykunaña kaqtinpas hukkuna-hukkunawan yanapaykunakuychis, ahinapin Cristoq kamachikuy siminta hunt'ankichis. 3Pipas mana imapas kashaspa aswan allin kasqanta yuyan chayqa, pay kikintan q'otukun. 4Chayrayku, sapanka pay kikinpa kawsasqanta allinta qhawakuchun, hinaspa allin kawsasqanta reparakun chayqa, chayllawan kusikuchun, amataq hukpa kawsasqanwan tupanachispachu. 5Sapankan ruwananchistaqa hunt'ananchispuni. 6Diospa siminta yachaqaq runaqa yachachiqnintan tukuy allin kaqkunawan yanapaykunan. 7Ama q'otukuychischu, manan pipas Dioswanqa pukllakunmanchu. Imatachus runaqa tarpunqa chayllatataqmi cosechanqapas. 8Pipas aychanpa millay munasqallanta tarpuqqa chay tarpusqanmantan wañuyta cosechanqa. Santo Espirituq munasqanta tarpuqmi ichaqa, Santo Espiritumanta wiñay kawsayta cosechanqa. 9Chay hinaqa, amayá allinkaqta ruwaspaqa sayk'usunchu, manachus pisi kallpayasun chayqa, tiemponpin cosechasunchis. 10Chayrayku, atishaspanchisqa lliwpaq allinkaqta ruwasunchis, aswantaqa ruwasun iñiq-masinchiskunapaq. 11Qhawaychis, ancha hatuchachaq letrakunawanmi makiywanpuni qankunaman qelqamuykichis. 12Qhari-kayniykichis señalasqa kananpaq kamachiqniykichiskunaqa runakunaq qayllanpi allin rikhuriyllatan munanku, ahinapi Cristoq cruzpi wañusqanmanta mana qatiykachasqa kanankurayku. 13Qhari-kaynin señalasqakunapas manan kamachikuy simitaqa hunt'ankuchu, chaywanpas paykunaqa munankun qhari-kayniykichis señalasqa kananta, ahinapi chay kamachikusqankuta kasuqtiykichis hatunchakunankupaq. 14Ñoqaqmi ichaqa mana imamantapas hatunchakunay kanchu, aswanpas Señorninchis Jesucristoq cruzpi wañusqallanpin hatunchakuni. Cristoq cruzpi wañusqanraykun ñoqapaqqa kay pacha chakatasqaña, ñoqapas kay pachapaqqa chakatasqañan kani. 15Jesucristopiqa, qhari-kaynin señalasqa kaypas mana señalasqa kaypas manan imapaqpas valenchu, aswanpas mosoqmanta kamasqa-kayllan valen. 16Chay yachachikuyman hina llapa kawsaqkunaman Diosqa thak-kayta qospa khuyapayachun, paykunan Diospa cheqaq Israel llaqtanqa kanku. 17Kunanmantaqa amaña pipas llakichiwachunchu, cuerpoypi kashaq k'iri sich'ukunan Señor Jesuspa kamachin kasqayta sut'inchan. 18Wawqe-panaykuna, Señorninchis Jesucristo sonqoykichispi sumaqta saminchasunkichis. Amén.
Copyright
Learn More


text:
1Cuacuhve minoo cuhva chi ndo. Noo ra cuehe tatu chihi̱ sutu cue, ta sandoo̱ sutu cue tandɨhɨ cha tyayɨɨ ra chi cue, ra cuehe ihya ma cuvi cotyiño ñaha cue cha tyayɨɨ sutu cue. Nyacua nya quɨvɨ cuahnu cue ta cuvi cotyiño cue. Ta cha nɨ ri ca cha ta cuahnu ca cue, cuví cue tari noo musu ri. Vasɨ chi maa cue cuví tandɨhɨ cha tyayɨɨ sutu cue. 2Iyó ra cumí chi cue nyacua nya chaa cuiya cue cha catyi̱ sutu cue, tyi naquehen cue cha tyayɨɨ cuan. 3Ta tyicuan caa cuvi̱ maa yo. Cha nɨ ri ca cha ta quichi̱ ca ra Cristo, cuvi̱ yo tari noo musu ri chi cha nyacá ñaha sɨquɨ ñuhu ñayɨvɨ̱. 4Soco quɨvɨ tahan chi, Nyoo tachi̱ ra chi Sehe ra, sacacu̱ noo ñaha sɨhɨ chi ra. Ta chinyacá ñaha ley chahnu chi ra. 5Tachi̱ Nyoo chi ra tacuhva sacacú ra chi yo ndaha ley cuan. Vatyi tyicuan caa ta Nyoo naquehén cuenda ra chi yo tari sehe ra. 6Ta vatyi sehe ra nanduvi̱ yo, Nyoo tachí ra Tatyi Ii ra Cristo cunyaa añima yo. Ta cha cuenda Tatyi Ii ra caná chaa yo chi Nyoo ta catyí yo: “Sutu Mañi yuhu.” 7Yucuan chaha sehe Nyoo cuvun ta ñima ca noo musu ri. Ta cha cuenda cha cuvún sehe Nyoo, chahá ra cha vaha cha tahán chi chuun cha cuenda ra Cristo. 8Quɨvɨ ta cohon nuu ca ndo chi Nyoo, cuvi̱ ndo musu noo cha ñima Nyoo cuví. 9Soco vityin ñohó nuu ndo Nyoo, o maa Nyoo ñohó nuu ra chi ndo. ¿Yoso caa cha cuñí ndo natɨɨn tucu ndo noo tuhun ndahvi cha ñima ri tuhun, ta nanduvi tucu ndo musu inga chaha? 10Nyoho sanducahnú ndo quɨvɨ vico, quɨvɨ natyacú yoo, ta vico cuiya. 11Yuhví xain coto vaha ñahri maa tuhun sahá tyiñe chihin ndo. 12Yañi, chacú ndahvi nuu ndo na nanduvi ndo tari mai (cha ña nyacá ñaha ca ley chii). Vatyi yuhu cha nanduvi̱ tari maa ndo, soco ñima cha satɨvɨ ndo chii. 13Vatyi cha chitó ndo quɨvɨ chaha̱n nui ñuu ndo yɨhɨ́ noo cuehe chii. Ta chaha̱ chi cuhva cahi̱n tuhun ra Cristo chihin ndo. 14Ta cuehe cuan cuvi̱ tari noo prueba cha cuenda vatyi ña tyaa xiin ndo chii. Soco vaha naquehe̱n cuenda ndo chii, tari noo ángel Nyoo, ta tari cha vatyi suri maa ra Cristo cuví. 15¿Nya nyaa cha sɨɨ xaan cuvi̱ chi ndo chihin vityin? Vatyi yuhu cuví cha ndaa vatyi quɨvɨ cuan, nyacua caña iñi ndo catava ndo chɨtɨ nuu ndo ta cuhva ndo chii, tyehe ta cuvi̱ nduvahi chihin cuan. 16Ta vityin, ¿atu cuñí maa ndo tyi nanduví yuhu noo ra cha xaan cahnu iñi ndo cha cuenda vatyi catyí cha ndicha chi ndo? 17Ñáyɨvɨ cuan, cuñí xaan ñu chi ndo, catyí ñu. Soco ñima chihin cha vaha. Vatyi cha cuñí ñu cuan, cha sacanyaha ñu chi ndo chi ndi. Ta cunyicon ndo chi maa ñu. 18Soco vaha cha cuñí yo chi ñáyɨvɨ, soco chihin cha vaha, ta tyicuan ri maa. Ta ñima ɨɨn yaha ri cuhva cha nyaa ri yuhu chihin ndo. 19Sehe luhli, inga chaha nyehí tɨndoho ta cha uhvi cha catyi ndo. Tari noo sɨhɨ cha yɨhɨ́ cha uhvi chi ña tatu cuacacu sehe ña. Ta cunyehe que tɨndoho nyacua nya ndunyee vaha ndo chihin fuerza maa ra Cristo. 20Vaha tyehe ta nyaí chihin ndo vityin vityin. Tacuhva cuví cahan vii chihin ndo inga cuhva. Vatyi ña chité yoso caa caca xiñi cha cuenda ndo. 21Nyoho cha cuñí ndo cha cunyaca ñaha ley ra Moisés chi ndo, ca̱tyi ndo chii. ¿Atu ta cuɨñɨ ca ndo cha catyí ley cuan? 22Catyí chi vatyi ra Abraham chiyo̱ uvi tahan sehe ra. Noo sehe ra chiyo̱ chihin ñaha cha cuvi̱ musu ñasɨhɨ ra. (Chinañi ña Agar.) Ta nonga sehe ra chiyo̱ chihin cu Sara cha cuvi̱ ñasɨhɨ vaha ra. 23Cacu̱ sehe ñaha cha cuví musu cuan tari cacú tandɨhɨ ra cuatyaa. Soco sehe ñasɨhɨ vaha ra Abraham cacu̱ cue tacuhva chino cava cha catyi̱ Nyoo chi ra Abraham vatyi cuhva ra noo sehe chi ñasɨhɨ ra. 24Ta chihin ihya iyó noo cha cuñi chi catyí chi chi yo. Nɨnduvi ñusɨhɨ cuan cuví ñu tari uvi tahan tuhun cha natyihi̱ tahan Nyoo chihin yo. Noo tuhun cuan cuenda yucu Sinaí. Ta ñáyɨvɨ yɨhɨ́ cuenda ley cuan cuví ñu tari cu Agar, vatyi noo musu ri cuvi̱ tucu maa ña chihin sehe ña. 25Tari cu Agar, ta tari yucu Sinaí cha nyaá Arabia, tyicuan caa tucu ñuu Jerusalén quɨvɨ vityin. Vatyi ñáyɨvɨ ñuu cuan nyaá ñu ndaha ley chahnu. Tari noo musu ley cuan cuví ñu. 26Soco nya andɨvɨ iyó inga Jerusalén, cha cuví ñuu yo. Ta yori nyacá naha chi chi. Ta cuví chi tari sɨhɨ yo. 27Ta catyi tuhun Nyoo: Cu̱sɨɨ iñi yoho, ñaha sɨhɨ cha ña cuví coo sehe. Yoho yori sehun. Ca̱na chaa chihin cha sɨɨ cuñun, yoho cha ña ñoho̱ nuu cha uhvi cha cacu sehe. Vatyi ñaha sɨhɨ cha sanandoo̱ yɨɨ chi, coo ca sehe ña ta ñima ca ñusɨhɨ cha iyó yɨɨ, catyí tuhun Nyoo. 28Yañi, yoó cuví yo tari ra Isaac, ra cuví sehe cu Sara. Cuví yo sehe ra Abraham cuenda tuhun cha natyihi̱ tahan Nyoo chihin ra. 29Ta ra cha cuvi̱ sehe ñaha cha cuví musu cuan xaan iñi ra chi ra Isaac cha cuvi̱ sehe ñasɨhɨ vaha ra Abraham. Tyicuan caa cuví tucu vityin. Ra cha cuñí vatyi sacuví yo cha catyí ley, xaan iñi ra ta chicán nyicon ra chi yo cha cuví yo ñáyɨvɨ nacacu̱ chaa chihin Tatyi Ii Nyoo. 30Soco ¿ñáá cha catyí tuhun Nyoo? Catyí chi: “Ta̱va ñehe chi ñaha cha cuví musu cuan chihin sehe ña. Vatyi sehe ña ma cuvi naquehen cue cha tahán chi chi sehe ñasɨhɨ vaha ra Abraham”, catyí tuhun Nyoo. 31Yucuan chaha, yañi, ñima tari sehe ñaha cha cuví musu cuan cuvi yo. Soco cuví yo tari sehe ñasɨhɨ vaha ra Abraham.
Copyright
Learn More


text:
1Hinaqtinmi Moisespas Israel runakunapas kay takita Señor Diosman takirqanku: –Señor Diosman takisaq, payqa hatun atiynintan rikuchiwanchis. Caballotapas sillakuqtapas Puka Qochamanmi wikch'uykurqan. 2Señor Diosmi kallpachaqniyqa, chaymi takipuni. Paymi qespichikuwarqan, paymi Diosniy, yupaychasaqmi, paymi taytaypa Diosnin, hatunchasaqmi. 3Señor Diosqa maqanakuqmi, Señor Diosmi sutinqa. 4Puka Qochamanmi wikch'uykurqan rey Faraonpa carretankunatapas ejercitontapas. Allinnin capitanninkunapas Puka Qochapin heq'eparqanku. 5Rumi hinan pampakama chinkaykurqanku, ukhullaña qochan paykunata millp'uykurqan. 6Señor Diosnilláy, paña makiykin ancha atiyniyoq, Señor Diosnilláy, paña makiykin awqata ñut'urqan. 7Manchana atiyniykiwanmi contrayki sayariqkunata atipanki. K'arakta phiñakuspaykin paykunata ichhuta hina rupharparinki. 8Kallpawan phukuykuqtiykin unuqa huñuykukurqan, phoqchiqeqkunan perqa hina sayarirqan, ukhullaña qochan rumiyaykurqan. 9Awqaqa nirqanmi: Qatisaqmi, hap'isaqmi, qechusqakunatan rakisaq, chaykunawanqa amikusaqraqmi. Espadaytan horqokusaq, makiymi paykunata chinkachipunqa, nispa. 10Ichaqa phukuykurqankin, hinan qochaqa paykunata p'ampaykurqan, titi hinan ati-musphay unuman chinkaykurqanku. 11Señor Diosnilláy, ¿mayqen diostaq qan hinari? Manan mayqenpas qan hinaqa qhapaq ch'uya kanchu, musphanakunata manchanakunata ruwaqqa. 12Paña makiykitan haywarirqanki, hallp'ataq awqakunata oqoykurqan. 13Mana tukukuq munakuyniykiwanmi qespichisqayki llaqtata pusanki, atiyniykiwanmi ch'uya tiyanaykiman pusanki. 14Hatun suyukunan chayta yachaspa chukchunqaku, Filistea runakunan manchapakunqaku. 15Edom kamachikuqkunan mancharikunqaku, Moab umallikunan manchasqa khatatatanqaku, Canaán llapa runakunan chiriyanqaku. 16Señor Diosnilláy, anchatapuni manchapakuchunku, ancha atiyniykiwan rumi hina kachunku ama kuyurichunkuchu llaqtayki pasanankama, kay rantikamusqayki llaqta pasanankama. 17Señor Diosnilláy, qanmi orqoykipi tiyachinaykipaq pusanki, tiyanaykipaq akllakusqaykiman pusanki, wakichisqayki ch'uya pachaman pusanki. 18Señor Diosmi wiñay-wiñaypaq kamachikunqa, nispa. 19Rey Faraonpa carretankunan caballopi soldadonkunan Puka Qochaman haykurqan, hinan Señor Diosqa unuta paykunaman kutiykachirqan. Israel runakunataq ichaqa qocha ukhunta ch'akinta chimparqanku. 20Chaymi Aaronpa panan profetisa Mariaqa panderetata hap'irqan, llapa warmikunataq paypa qhepanta puririrqanku pandereta hap'intin tusukuspa. 21Mariataq takispa nirqan: –Señor Diosman takiychis, payqa hatun atiynintan rikuchiwanchis. Caballotapas sillakuqtapas Puka Qochamanmi wikch'uykurqan, nispa. 22Moisesmi Israel runakunata Puka Qochamanta pusarqan, chaymi Shur ch'inneqman ripurqanku, chaypitaq kinsa p'unchay mana unuta tarispa purirqanku. 23Chaymantataq Maraman chayarqanku, manataq chaypi kaq unuta ukyayta atirqankuchu p'osqo kasqanrayku. Chaymi chayneqta Mara sutiwan suticharqanku. 24Chaypachan runakunaqa Moisés contra chhuchupakuspa tapurqanku: –¿Imatan ukyasun? nispa. 25Hinan Moisesqa Señor Diosta waqyakurqan, Señor Diostaq payman huk sach'ata rikuchirqan. Chaymi chay sach'ata unuman wikch'uykurqan, unutaq misk'i kapurqan. Chaypin Señor Diosqa paykunata probarqan, chayllapitaqmi paykunapaq kamachikuytapas chaninchaytapas churarqan. 26Nirqanmi: Ñoqa Diosniykichis Señor Diospa simiytachus makilla uyarinkichis, chanin kaqtachus qayllaypi ruwankichis, kamachikuyniykunatapas kasukunkichis, tukuy unanchay simiykunatapas hunt'ankichis chayqa, manan Egipto runakunata hap'ichisqay onqoykunawanqa hap'ichisqaykichischu, ñoqaqa qhaliyachiqniykichis Señor Diosmi kani, nispa. 27Chaymantataq Elimman chayarqanku, chaypin qanchis pukyu karqan, qanchis chunka palmerapiwan. Chaypin unu patapi karpakurqanku.
Copyright
Learn More


text:
1Jacobmi Egiptopi mikhuna kasqanta yachaspa, churinkunata nirqan: –¿Imanaqtintaq qhawanakushankichis? 2Ñoqan uyarini Egipto suyupi trigo kasqanta, riychis haqayta, hinaspa rantimuychis, ahinapi ama yarqaymanta wañunanchispaq, nispa. 3Chaymi Josepa chunkantin wawqenkunaqa Egiptota rirqanku trigo rantikuq, 4ichaqa manan Jacobqa Josepa wawqen Benjaminta wawqenkunatawan kacharqanchu, payqa nirqanmi: Paqtan imapas payta sucedenman, nispa. 5Israelpa churinkunataq riqkunawan kuska rantikuq rirqanku, Canaán suyupi yarqay kasqanrayku. 6Joseqa chay suyupin kamachikuq karqan, paymi chay suyu llapa runakunaman venderqan. Hinan Josepa wawqenkunaqa chayarqanku, hinaspanmi payman pampakama k'umuykukurqanku. 7Josetaq wawqenkunata rikuspa reqsirqorqan, ichaqa mana reqsiq tukuspanmi paykunata k'arak simiwan rimapayarqan: –¿Maymantataq hamunkichis? nispa. Paykunataq kutichirqanku: –Canaanmantan hamuyku mikhuyta rantikuq, nispa. 8Joseqa reqsirqanmi wawqenkunata, paykunataq ichaqa mana payta reqsirqankuchu. 9Chaymi Joseqa yuyarirqan paykunamanta mosqokusqankunata, hinaspan paykunata nirqan: –Qhamiyaqmi kankichis, suyupi mana hark'asqa cheqasta qhawaraqmi hamunkichis, nispa. 10Paykunataq kutichirqanku: –Manan, wiraqochayku, aswanpas kamachiykikunaqa mikhuyta rantikuqmi hamuyku. 11Llapallaykun ch'ulla qhariq churinkuna kayku, honrado runakunan kayku, manan qhamiyaq runakunachu kayku, nispa 12Josetaq ichaqa paykunata nirqan: –Manan, suyupi mana hark'asqa cheqasta qhawaraqmi hamunkichis, nispa. 13Paykunataq kutichirqanku: –Kamachiykikunaqa chunka iskayniyoq wawqekunan kayku, Canaán suyupi tiyaq qhariq churinkuna, sullk'akaq wawqeykuqa taytaykuwanmi kunan kashan, hukkaqtaqmi ichaqa mana kapunchu, nispa. 14Josetaq paykunata nirqan: –Ñoqaqa niykichismi qhamiyaqkunapunin kankichis, 15ichaqa kaypin reqsichikunkichis: Faraonpa sutinpin jurani, manan kaymanta lloqsinkichischu sullk'a wawqeykichis hamunankama. 16Hukniykichista kachaychis wawqeykichista pusamunanpaq, qankunataq preso qhepaychis. Hinan yachakunqa rimasqaykichisqa cheqaqpuni kasqan, mana chayqa, Faraonpa sutinpin jurani, qhamiyaqpuni kasqaykichista, nispa. 17Hinaspan llapankuta huñullata carcelman wisq'achirqan kinsa p'unchaypaq. 18Kinsakaq p'unchaypitaq Joseqa paykunata nirqan: –Ñoqaqa Diostan manchakuni. Kayta ruwaychis, chaymi kawsankichis: 19–Honrado runakuna kankichis chayqa, huknin wawqeykichis carcelpi preso qhepachun, qankunataq riychis, trigota apaychis wasiykichispi kaqkuna mikhunanpaq. 20Ichaqa pusamuwankichismi sullk'a wawqeykichista, chaypin rimasqaykichis cheqaqpuni kasqanta yachasun, manataq wañunkichischu, nispa. Paykunataq ahinata ruwarqanku. 21Hinaspan ninakurqanku: –Cheqaqtapunin wawqenchis contra huchallikurqanchis, rikurqanchismi sonqonpa sinchi llakikusqanta, pituchakushawaqtinchispas manan payta kasurparirqanchischu, chaymi kay sinchi llakikuyqa qatishawanchis, nispa. 22Chaymi Rubenqa paykunata nirqan: –¿Manachu qankunata rimapayarqaykichis: Ama wayna contra huchallikuychischu, nispa? Manataq kasukurqankichischu. Kunanqa wañusqanmantan llakipi rikukushanchis, nispa. 23Paykunaqa manan yacharqankuchu Josepa paykunata entiendeshasqanta, wawqenkunawan rimashaqtin simi t'ikraq kasqanrayku. 24Josetaq paykunamanta anchhurirqan, hinaspan waqarqan. Chaymantataq paykunaman kutimuspa rimapayarqan, hinan paykuna ukhumanta Simeonta hap'ispa rikushaqtinku presota watachirqan. 25Hinaspataq kamachikurqan costalninkuman trigota hunt'achinankupaq, hinaspa sapankaman qolqenkuta kutichipunankupaq costalninkuman churaykuspa, ñanpaqpas mikhunata qonankupaq. Ahinatan paykunapaq ruwarqanku. 26Chaymantataq paykunaqa trigonkuta asnonkuman cargaykuspa chaymanta ripurqanku. 27Hukninkutaq qorpachakusqankupi asnonman qarananpaq costalninta kicharispa, costalnin simipi qolqenta tarirqan. 28Hinaspan wawqenkunata nirqan: –¡Qolqeytan kutichimpuwasqa! ¡Kayqa costalniypin kashan! nispa. Hinaqtinmi mancharikurqanku, khatatataspataq ninakurqanku: –¿Imatataq Diosqa kayta ruwawanchis? nispa. 29Canaán suyuman chayaspataq tukuy imaymana paykunata sucedesqanta taytanku Jacobman willarqanku: 30–Chay suyu kamachikuqmi k'arak simiwan rimapayawarqanku, suyu qhamiyaqta hinan hap'iwarqanku. 31Ñoqaykutaq payta nirqayku: Honrado runakunan kayku, manan qhamiyaqkunachu. 32Chunka iskayniyoq wawqen kayku, huk taytallayoq, hukkaq wawqeykutaq mana kapunchu, sullk'akaqtaq taytaykuwan Canaán suyupi kunan kashan, nispa. 33Hinan chay kamachikuqqa niwarqanku: Kaypin yachasaq honrado runakuna kasqaykichista, saqewaychis huknin wawqeykichista, wasiykichispi kaqkunaq mikhunanpaqtaq trigota apaychis. 34Hinaspa sullk'a wawqeykichista pusamuwaychis mana qhamiyaqkunachu, aswanpas honrado runakuna kasqaykichista yachanaypaq. Ahinapin wawqeykichista kacharipusqaykichis, kay suyupitaq may munasqaykichista purikullankichis, nispa. 35Costalninkuta paykuna tallishaqtinkutaq sapankaq costalninpi rikhurirqan qolqe khipunku, hinan paykunapas taytankupas qolqe khiputa rikuspa mancharikurqanku. 36Hinan taytanku Jacobqa paykunata nirqan: –Wawaykunatan qechupushawankichis, José mana rikhurimpunchu, manallataq Simeonpas, Benjamintapas qechurqapullawankichistaqchu, ¡lliw kaykunaqa contraypin! nispa. 37Chaymi Rubenqa taytanta nirqan: –Mana Benjaminta kutichimpuqtiyqa iskaynin churiyta wañuchinki. Pusallasaq, ñoqan kutichimpusqayki, nispa. 38Paytaq nirqan: –Manan churiyqa qankunawan rinmanchu, wawqenpas wañupunñan, pay sapallanñan qhepan. Purisqaykichis ñanpi imaynapas pay kaqtinqa, sinchi llakikuymi yuyaq kayniypi wañuchiwanqa, nispa.
Copyright
Learn More


text:
1Kunanqa, wawqe-panaykuna, allin willakuykunata willarqaykichis chaytan yuyarichiyta munaykichis, chay willakuytan chaskirqankichis, chaypitaqmi qaqata sayashankichis. 2Chay allin willakuykunan qespichisunkichis willasqayman hinapunichus allinta purinkichis chayqa, yanqalla iñispan ichaqa mana qespichisqachu kankichis. 3Yachaqasqaykunatan yachachirqaykichis aswan chaniyoqta hinapuni, chaykunan kaykuna: Diospa Simin Qelqaq nisqanman hinan huchanchiskuna hawa Cristo wañurqan, 4hinaspan Diospa Simin Qelqaq nisqanman hina Cristoqa p'ampasqa kaspa kinsakaq p'unchaypi kawsarimpurqan. 5Chaymantataq Pedroman rikhurirqan, hinamantataq chunka iskayniyoq apostolkunaman rikhurirqan. 6Chay qhepatataq phisqa pachak yaparisqa wawqe-panakunaman rikhurirqan. Chay rikuqkunamantaqa askharaqmi kawsashanku, wakintaq wañukapunkuña. 7Chaymantataq Jacoboman rikhurirqan, rikhurillarqantaq llapan apostolkunamanpas. 8Llapankuq qhepantañan ñoqamanpas rikhurillawarqantaq, pisipasqa wawaman hina. 9Ñoqaqa apostolkunamantapas aswan sullk'araqmi kani, manataqmi apóstol niwanankupaq hinapaschu kani, Diospa iglesianta ñak'arichispa qatiykachaq kasqayrayku. 10Ichaqa imaynaña kani chaypas Diospa khuyapayakuyninraykun kani, Diospa khuyapayakuyninqa manan yanqachu ñoqapaqqa karqan, aswanpas llapankumanta astawanmi ñoqaqa llank'arqani, ichaqa manan ñoqachu llank'arqani, aswanpas khuyapayakuyninpi ñoqawan kashaq Diosmi llank'arqan. 11Chaywanpas, manan imananpaschu, ñoqaña willani chaypas, paykunaña willanku chaypas, chay hinatakaman willayku, chaytataqmi qankunapas iñirqankichis. 12Wañusqanmanta Cristoq kawsarimpusqan willakushaqtinqa, ¿imaynataq wakinniykichisqa nin: Wañusqakunaqa manan kawsarimpunqachu, nispa? 13Kawsarimpuy mana kaqtinqa, manachá Cristopas kawsarimpurqanchu. 14Manataq Cristopas kawsarimpurqanchu chayqa, yanqachá willasqaykupas, yanqachá iñiyniykichispas. 15Ñoqaykupas Diospa llulla testigonkunachá kayku. Diosmi Cristota wañusqanmanta kawsarichimpun, nispa willayku, manataq kawsarimpuy kanchu chayqa, manachá Cristotapas Diosqa kawsarichimpurqanchu. 16Manachus wañusqakuna kawsarimpunku chayqa, manallataqmi Cristopas kawsarimpurqanchu. 17Manataq Cristo kawsarimpurqanchu chayqa, yanqan iñiyniykichisqa, huchallantinraqmi kashankichispas. 18Chay hina kaqtinqa, Cristopi iñispa wañukapuqkunapas ñak'ariypichá kashanku. 19Kay pacha kawsayllapaqchus Cristopi suyakuyninchis kan chayqa, llapan runakunamantapas aswan khuyapayanan kashanchis. 20Manapunin hinachu, aswanpas Cristoqa wañusqanmanta kawsarimpurqanmi. Paymi wañukapuqkunaq kawsarimpunan qallariyqa karqan. 21Imaynan wañuyqa huk runallawan kay pachapi qallarirqan, ahinallataqmi huk runallawan wañusqakunaq kawsarimpuyninpas qallarirqan. 22Imaynan Adanwan hukllachasqa kaspa llapa runa wañunku, chay hinallataqmi Cristowan hukllachasqa kaspa llapa kawsarimpunqa. 23Ichaqa sapankan tupaqninman hina kawsarimpunqa. Criston kawsarimpuy qallariyqa, chaymantañan Cristopi iñiqkunaqa kawsarimpunqaku, Cristo kutimuqtin. 24Chaymantataq p'uchukay chayamunqa, hinan Cristoqa tukuy kamachikuyta, tukuy atiyta, tukuy munaychakuytapas yanqayachipunqa, hinaspan Dios Yayaman kamachikunan atiyta qopunqa. 25Cristoqa kamachikunqapunin tukuy awqankunata chaki sarunanman Dios churanankama. 26Qhepallataña ch'usaqyachina awqaqa wañuymi. 27Diospa Simin Qelqan nin: “Diosqa tukuy imaymanatan Cristoq chaki sarunanman churarqan”, nispa. Chay “tukuy imaymanan” Cristotaqa kasunku, Diostan ichaqa Cristo mana munaychakunchu, aswanpas Diosmi tukuy imaymanawan Cristota kasuchin. 28Tukuy imaymanapas Cristowan munaychachisqa kaqtintaq, kikin Cristopas Churi kashaspa tukuy imaymanata paywan munaychachiq Dios Yayaman kasukunqa. Ahinapin Diosqa llapa imaymanapipas runakunapipas payllapuni munaychakunqa. 29Kanmi wakinkuna wañusqakunaq sutinpi bautizachikuqkuna, manataq kawsarimpuy kanchu chayqa, ¿imapaqtaq chayta ruwanku? ¿Imaraykutaq wañusqakunaq sutinpi bautizachikunku? 30¿Imanaqtintaq ñoqanchispas tukuy tiempo hatun sasachakuyllapi kashanchis? 31Wawqe-panaykuna, Señorninchis Jesucristopi iñisqaykichis hawan qankunamanta maytapuni kusikuni. Chay hawataqmi sut'ita niykichis sapa p'unchay wañuy patapiña kashasqaytapas. 32Runa hinachus Efeso llaqtapi phiña animalkunawan hina maqanakurqani chayqa, ¿ima allinniypaqtaq karqan? Manataq wañusqakuna kawsarimpunchu chayqa, imaynan rimaypi nin hinachá nisunman: “Mikhusunchis, ukyasunchis, paqarinmi wañupusunchis”, nispa. 33Ama q'otuchikuychischu chay hina rimaqkunawanqa. Rimaypin nillantaq: “Mana allin runakunawan huñukuspaqa samaykachikunkun”, nispa. 34Yuyayta hap'iychis, amataq huchallikuychischu, wakinniykichisqa manan Diosta reqsinkichischu. Chaytaqa nini p'enqakunaykichispaqmi. 35Pipas tapukunqakupaschá: ¿Imaynatataq wañusqakunari kawsarimpunqaku? ¿Imayna cuerpoyoqtaq kanqaku? nispa. 36Mana yuyayniyoqpa tapukuyninmi chayqa. Qhawariy, muhu tarpusqaykiqa wañunanraqmi mosoq yura wiñamunanpaqqa. 37Tarpuspaykiqa manan yuratachu tarpunki, aswanpas ruru muhullatan, trigo muhuta kaspapas ima muhuta kaspapas. 38Chaymantataqmi Diosqa chay muhuta wiñachin, hinaspan paypa munasqanman hina sapanka muhuta imaynachus kasqanman hina tukuchin. 39Llapan cuerpokunaqa manan kaqkamallachu. Runakunaq aychanqa huk rikch'aqmi, uywakunaq aychanpas huk rikch'aqmi, challwakunaq aychanpas huk rikch'aqmi, phalaq animalkunaq aychanpas huk rikch'aqllataqmi. 40Chay hinallataqmi kan hanaq pachapi kaqkunapas kay pachapi kaqkunapas, hanaq pachapi kaqpa sumaq-kayninqa sapaqmi, kay pachapi kaqpa sumaq-kayninpas huk rikch'aqtaqmi. 41Intiq k'anchayninqa huk-hinan killaq k'anchayninmantaqa, ch'askakunaq k'anchayninpas huk-hinallataqmi, kikin ch'askakunapurapas sapankan huk-hinatakama k'anchan. 42Chay hinallataqmi wañusqakunapas kawsarimpunqaku. Ismuq cuerpo p'ampakunqa, chaymantataq mana ismuq cuerpo kawsarimpunqa. 43Wañusqataqa mana valeqtan p'ampanku, chaymantataq may sumaq cuerpoyoqta Diosqa kawsarichimpunqa, p'ampankuqa mana kallpayoqtan, chaymantataq kawsarichimpunqa kallpasapallataña. 44Aycha cuerpotan p'ampanku, kawsarimpuspataq Santo Espirituq kawsachisqan cuerpo kapunqa. Kanmi aycha cuerpo, kallantaqmi Santo Espirituq kawsachisqan cuerpopas. 45Chay hinallataqmi Diospa Simin Qelqapas nin: “Ñawpaqkaq runa Adanqa kawsayniyoq runan karqan”, nispa. Qhepakaq Adanmi ichaqa kawsachiq Espíritu kapurqan. 46Chaywanpas manan Santo Espirituq kawsachisqan cuerpochu ñawpaqqa karqan, aswanpas aychakaqmi, chaymantañan Santo Espirituq kawsachisqan kaqqa. 47Ñawpaqkaq runaqa kay pachamantan karqan, hallp'amanta ruwasqataq, qhepakaq runan ichaqa hanaq pachamanta hamuq Señor. 48Imaynachus hallp'amanta runa, chay hinallataqmi kay pacha runakunapas, imaynachus hanaq pachamanta runa, chay hinallataqmi hanaq pacha runakunapas. 49Imaynan hallp'amanta ruwasqa runaman rikch'akunchis, chay hinallataqmi hanaq pachamanta runaq rikch'aynin rikch'ayniyoq kasunchis. 50Ichaqa, wawqe-panaykuna, kaytan niykichis: Runaqa manan iman kaq aycha cuerpoyoqchu Diospa qhapaqsuyunmanqa haykunqa, manallataqmi ismuqpas mana ismuqtaqa chaskinmanchu. 51Reparaychis, huk pakasqa yachaytan willaykichis: Manan llapapunichu wañusunchis, ichaqa llapanchismi huk-niraqman tukuchisqa kasunchis, 52huk ratollan, ñawi ch'ipiq niyllapi, p'uchukay trompeta waqaqtin hina. Trompetaqa waqanqan, chaymi wañusqakunaqa manaña wañuq cuerpoyoq kawsarichimpusqa kanqaku, ñoqanchis kawsashaqkunataq huk-niraqman tukuchisqa kasunchis. 53Kay wañuq cuerponchisqa mana wañuq cuerpowanpunin p'achachisqa kanan, kay ismuq cuerponchisqa mana hayk'aq tukukuq cuerpowanpunin p'achachisqa kanan. 54Kay ismuq cuerponchis mana tukukuq cuerpowan p'achallikuqtinmi, kay wañuq cuerponchispas mana wañuq cuerpowan p'achallikuqtinmi, Diospa Simin Qelqa hunt'akunqa, chaymi nin: “Wañuyqa hukpaqkama atipasqañan, Diosmi chaytaqa atipanña. 55Yaw wañuy, ¿maytaq atipaq kasqaykiri? Yaw wañuy, ¿maytaq wañuchinayki t'urpunari?” nispa. 56Wañuypa wañuchinan t'urpunaqa huchan, huchaq atiynintaq kamachikuy simimanta paqarin. 57¡Ichaqa Diosman gracias kachun, Señorninchis Jesucristoq wañusqanwan atipachiwasqanchismanta! 58Chayrayku, munasqa wawqe-panaykuna, mana kuyurispa qaqata sayaychis, Señorpa llank'ananpi aswan-aswanta llank'aspa. Qankunaqa yachankichismi Señorwan llank'asqaykichisqa mana yanqapaqchu kasqanta.
Copyright
Learn More


text:
Pachakamaq llaqta
- Pachakamaq apu nisqamanta ñawirinaykipaq chaypi qhaway.
Pachakamaq llaqtaqa Piruw mama llaqtapi huk mawk'a llaqtam, Lima pruwinsyapi, Lurín distritupi, Lima llaqtap chawpinmanta 40 km karum.
Pachakamaq llaqtapiqa qawiñakuna Pachakamaq apupaqqa rurasqa hatun yupaychana wasim karqan. Kunanraqmi chaymanta qawiñakuna.
Rikchakuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Pachakamaq llaqta.
Katiguriya:Mawk'a llaqta (Lima pruwinsya)


text:
1Señor Diosniyku, reymi kusikushan payta kallpachasqaykimanta, anchatan kusikushan paywan llallichisqaykimanta. 2Sonqonpa munasqantan qan qorqanki, mañakusqankunatan qan haywarirqanki. 3Ancha allin saminchakunawanmi chaskiykuq lloqsimurqanki, umanmanmi qori coronata churaykurqanki. 4Kawsay mañakusqasuykitan qorqanki, unaypaq mana tukukuq kawsayta. 5Llallichisqaykiwanmi mentasqallaña kashan, reytan qollanata hina hatunchaykurqanki. 6Arí, wiñaypaqmi payta saminchanki, qayllaykipi kaspanmi maytapuni qanwan kusikun. 7Reyqa Señor Diosmanmi hap'ipakun, manan hayk'aqpas urmanqachu. Ancha Hatun Diospa wiñaypaq munakusqanrayku. 8Lloq'e makinqa llapa awqankunatan hap'irqonqa, paña makintaq cheqnikuqninkunata hap'irqonqa. 9Rikhurimuspanmi paykunata sansashaq horno hina ruphaykunqa. Señor Diosqa k'arakta phiñakuspanmi paykunata ruphaykuq ninawan ruphachinqa. 10Wawankunatan kay pachamanta chinkachipunqa, miraynintapas runakuna ukhumantan ch'usaqyachipunqa. 11Paytaña k'iriyta munanqaku chaypas, contrantaña mana allinkunata yuyaykunqaku chaypas, manan imanaytapas atinqakuchu. 12Reymi paykunata qatirinqa, wach'inanwanmi paykunata kamaykunqa. 13¡Señor Diosniyku, atiyniykimantan hatunchaykiku! ¡Kallpaykimanta takispaykun yupaychaykiku!
Copyright
Learn More


text:
1Chaymantaqa Jesús kay imasta parlarqa runasman, yachachisqasninman ima: 2Fariseoswan, leymanta yachachejkunawan imaqa Moisespa yachachisqanta yachachinku. 3Imatachá nisunkichej, chayta kasuspa, ruwaychej; chaywampis sajra ruwasqankutaqa ama ruwaychejchu. Paykunaqa parlallanku, manataj ruwankuchu. 4Llasa q'epista, mana oqhariy atinasta runasman q'epirichinku, paykunatajrí mana dedollankuwampis chay q'epista kuyurichinkuchu. 5Paykunaqa tukuy imasta ruwanku allimpaj qhawasqa kayta munaspa. Diosmanta Qhelqasqamanta wakin qhelqasqata frentesninkuman, makisninkuman ima watakunku. Jatuchaj waych'asniyoj p'achastataj churakunku. 6Jatun mikhuykunapipis ñawpajpipuni tiyayta munanku, jinallatataj sinagogaspipis. 7Plazaspi napaykuchikuyta munanku runaswan: Yachachej Señor, nichikuspa. 8Qankunarí, ama Yachachej Señor nichikunkichejchu, imaraykuchus ujlla Yachachej Señorniykichejqa. Qankunaqa tukuyniykichej hermanos kankichej. 9Kay pachapi ama pitapis ninkichejchu: Tatáy, nispa, imaraykuchus ujlla Tataykichejqa, Paytaj janaj pachapi kashan. 10Ama nichikuychejchu: Yachachej Señor, nispa, imaraykuchus Yachachej Señorniykichejqa ujlla, chayqa Cristo. 11Qankunamanta kurajpaj qhawasqa kajqa kamachiykichej kachun. 12Jatunchakojqa k'umuykachachisqa kanqa, k'umuykukojtaj jatunchasqa kanqa. 13Ay qankunamanta, leymanta yachachejkuna, fariseos, puraj uyas. Qankunaqa janaj pacha reinota wisq'ankichej runasmanta; qankunaqa mana yaykunkichejchu, nitaj yaykuyta munajkunatapis saqenkichejchu yaykojta. 14Ay qankunamanta, leymanta yachachejkuna, fariseos, puraj uyas. Viudaspa wasisninkuta ch'inyachinkichej, paykunatataj ch'awkiyankichej unay unayta rezaspa; chayrayku qankunaqa astawan juchachasqa kankichej. 15Ay qankunamanta, leymanta yachachejkuna, fariseos, puraj uyas. Qankunaqa mama qochanta, tukuy jallp'asnejta ima purinkichej, uj runallatapis t'aqaykichejman pusaykunaykichejpaj. Chantá qankunaman k'askakapojtintaj, qankunamanta astawanraj ukhu pachaman wijch'usqa kanampaj jinata tukuchinkichej. 16Ay qankunamanta, ciegos kashaspa wajkunata pusaykachajkuna. Qankuna yachachinkichej: Pichus Templorayku jurajqa mana jurasqanta junt'anampunichu tiyan; Temploj qorinrayku jurajrí junt'anampuni tiyan, nispa. 17Wampus, ciego runas. Mayqentaj aswan kurajri: Temploj qorinchu, chayrí chay qorita Diospaj t'aqaj Templochu? 18Chaymantá yachachillankichejtaj: Pichus altarrayku jurajqa mana chay jurasqanta junt'anampunichu tiyan; chantá pichá altar patapi kashaj jaywasqarayku jurajrí junt'anampuni tiyan, nispa. 19Ciego runas. Mayqentaj aswan kurajri: Jaywasqachu, chayrí chay jaywasqata Diospaj t'aqaj altarchu? 20Pichus altarpa sutinrayku jurajqa altar patapi kaj imasraykupis jurallantaj. 21Templorayku jurajpis mana Temploraykullachu juran, astawanqa, chaypi tiyakoj Diosraykupis. 22Janaj pacharayku jurajpis Diospa kamachina tiyananraykupis juran, pichá chaypi tiyashan, Payrayku ima. 23Ay qankunamanta, leymanta yachachejkuna, fariseos, puraj uyas. Qankunaqa sapa chunkamanta ujta Diosman qonkichej mentamanta, anismanta, cominomanta ima. Leypi aswan allin kajtarí mana kasunkichejchu cheqan kajta, khuyakuyta, Diosta mana wasanchayta ima. Chay imasta ruwanaykichej karqa, ama chay ujkunata qonqaspa. 24Pusaykachajkuna ciego runas, ch'uspita ch'umankichej; chaywampis camellota oqoykunkichej. 25Ay qankunamanta, leymanta yachachejkuna, fariseos, puraj uyas. Qankunaqa vasota, chuwatapis jawallanta mayllankichej; ukhunkurí suwanawan, millay kawsaywan ima junt'a kashan. 26Ciego fariseo, ñawpajta mayllay vasoj ukhunta, chuwaj ukhuntawan, ajinamanta jawampis llimphu kanampaj. 27Ay qankunamanta, leymanta yachachejkuna, fariseos, puraj uyas. Qankunaqa yurajchasqa covachasman rijch'akunkichej. Chay covachasqa jawamanta k'achitu rikukun. Ukhunrí aya tullus, tukuy millay asnawan ima junt'a kashan. 28Ajinallatataj qankunapis qhawarisqaqa cheqan runasman rijch'akunkichej; ukhuykichejpirí, puraj uya kaywan, sajra kaywan ima junt'a kashankichej. 29Ay qankunamanta, leymanta yachachejkuna, fariseos, puraj uyas. Qankunaqa profetaspa covachasninkuta sayarichinkichej; ajinallatataj, cheqan kaj runaspa covachasninkutapis k'achanchankichej. 30Ninkichejtaj: Sichus ñawpa tatasninchejpa p'unchaynimpi kawsasunman karqa chayqa, profetasta wañuchiyta mana yanapasunmanchu karqa, nispa. 31Chay nisqaykichejwanqa qankunallataj willakunkichej, profetasta wañuchejkunaj wawasnin kasqaykichejta. 32Kunanqa qankunapis tatasniykichej ruwayta qallarisqankuta tukuychallaychejña. 33Kataris, phiña katarispa miraynin. Imaynatataj ukhu pachaman wijch'usqa kanaykichejmanta llusp'iyta yuyankichejri? 34Chayrayku kachamuni profetasta, yachayniyojkunata, yachachejkunata ima. Qankunataj wakinta wañuchinkichej, wakinta chakatankichej, wakintataj sinagogasniykichejpi jasut'inkichej, wakintataj llajtamanta llajta chejnispa qhatiykachankichej. 35Ajinamanta mana juchayojkunaj yawarnin kay jallp'a patapi jich'akusqan qankunaj pataykichejman jamonqa, cheqan kawsayniyoj Abelpa yawarninmantapacha Berequiaspa churin Zacariaspa yawarninkama, pitachus Temploj patiompi, altar qayllapi wañucherqankichej, chaypata. 36Cheqatapuni niykichej: Kay tukuy imasqa jamonqa kay tiempo runaspa patanman. 37Jerusalén, Jerusalén, profetasta wañuchej, qanman kachamusqastapis rumiswan ch'anqaj llajta. Mashkha kutitachus wawasniykita tantayta munarqani, imaynatachus wallpa chillwisninta lijrasnin uraman tantaykun, ajinata, qantajrí mana munarqankichu. 38Qhawaychej: Wasiykichejqa ch'usajpacha qhepakonqa. 39Chayrayku niykichej: Kunanmantaqa manaña rikuwankichejchu, ninaykichejkama: Bendecisqa kachun Señorpa sutimpi jamojqa, nispa.
Copyright
Learn More


text:
1Tayta Diosta Jesús manacuyta ushasquirmi discïpuluncunawan simpäyargan Cedrón nishgan ragrata. Simpärirnami chäyargan Olivos jachacuna cashgan chacraman. 2Discïpuluncunawan Jesús cadala sayman aywash captinmi Jesusta entregag cag Judas Iscariote musyargan sayman aywayashganta. 3Saymi Jesuspa contran cag runacunata pushacurcur Judas sayman aywargan Jesusta entregananpä. Say runacunaga cayargan mandag cüracunawan fariseo runacuna cachayashgan wardiacuna y asca soldäducunami. Paycunami aywayargan acsincunawan y espädancunawanpis. 4Prësu sarinanpä shamushganta musyaycarpis Jesús aywargan say runacunawan tincunanpä. Tincurmi taporgan: “¿Pitatä gamcuna ashiycäyanqui?” nir. 5Saymi niyargan: “Nazaret marcapita cag Jesustami ashiycäyä.” Saymi Jesús nergan: “Nogami caycä.” 6Jesús: “Nogami caycä” niptinmi lapan runacuna mansacaywan ancalaypa tuniyargan. Judas Iscariotipis paycunawanmi caycargan. 7Jesús yapay taporgan: “¿Pitatä ashiycäyanqui?” nir. Niptinmi yapay niyargan: “Nazaret marcapita cag Jesustami ashiycäyä.” 8Saymi Jesús nergan: “Maynami nishcä noga cashgäta. Nogata ashimarga nogalata prësu apayämay. Discïpulöcunataga ama sariyaysu.” 9Sayno päsananpämi discïpuluncunapä mayna nergan: “Discïpulöcunataga shumagmi ricashcä nogaman yäracamashganpita mayganpis mana witicuyänanpä.” 10Saymi Simón Pedro espädanta jorgurir juc runapa derëcha cag rinrinta waluriycorgan. Say runa cargan más mandag cürapa ashmayninmi. Paypa jutinmi cargan Malco. 11Sayno ruraptinmi Pedruta Jesús nergan: “¡Espädayquita cutisiy churaräcunanman! Wanunäta Taytä munaptenga listumi caycä wanunäpäpis.” 12Nircurnami Jesusta liyarcur lapan soldäducuna mandagninwan y wardiacunapis payta apayargan. 13Nircurnami chäsiyargan Anaspa wayinman. Anasga cargan Caifaspa suedrunmi. Caifasga cargan más mandag cürami. 14Autoridä mayincunata Caifasga maynami nergan: “Say runala wanusun lapansi salvacunansipä.” 15Simón Pedruwan jucag discïpulunmi Jesusta gatiräyargan caru guepalanta. Jucag discïpulunmi más mandag cürawan reguinacuyash car sawan rurinman yaycorgan Jesuspa guepanta. 16Pedroga quëdacuycorgan punculachömi. Saymi puncucho cuidag warmita más mandag cürawan reguinacog discïpuloga ruwacorgan Pedrutapis ruriman yaycasinanpä. 17Saymi puncucho cuidag warmi Pedruta taporgan: “¿Manacu gampis say runapa discïpulun caycanqui?” Saymi Pedro nergan: “Manami nogaga paypa discïpulunsu cä.” 18Saypitanami yupa alaptin ninata sarircasir mashacuycäyargan ashmaycuna y templo täpag wardiacunapis. Saychömi Pedrupis paycunawan mashacuycargan. 19Saypitanami Jesusta Anás taporgan discïpuluncuna pï cashganta y imata yachasishgantapis. 20Saymi Jesús nergan: “¿Imanirtä sayno tapumanqui? Nogaga manami imatapis pacaylapaga yachasishcäsu. Sinagogacunacho y templuchöpis yachasiptë lapan runacunami wiyamash. Yachasishgäta wiyamag runacunata tapumuy. Paycunami musyayan imata yachasishgätapis.” 22Sayno niptinmi juc wardia Jesusta lagyaycorgan: “¿Imanirtä más mandag cürata sayno ninqui?” nir. 23Sayno niptinmi Jesús nergan: “¿Imatatä mana alita parlashcä? Mana alita parlash captëga mä tantyasimay. Lutanta mana parlaycaptëga ¿imanirtä lagyamanqui?” 24Nircurnami liyashlata Jesusta Anás apasergan más mandag cüra Caifás cagman. 25Sayyagmi Simón Pedro mashacuycargan waquin runacuna mashacuycäyashgan cagcho. Saycho mashacuycaptinmi niyargan: “¿Gampis manacu say runapa discïpulun canqui?” Saymi Pedro nergan: “Nogaga manami paypa discïpulunsu cä.” 26Maylantanami más mandag cürapa ashmayninpis nergan: “Gamta paywan caycagtami ricashcä olivos jachacuna cashgan chacracho.” (Sayno neg runapa castanpa rinrintami Pedro walurish cash.) 27Saymi Pedro yapay nergan: “Manami paypa discïpulunsu cä.” Sayno nicaptinmi cacash cantarcorgan. 28Pasa manarä waraptinmi Caifaspa wayinpita Jesusta apayargan Pilätupa despächunman. Payga Roma autoridämi cargan. Israel autoridäcunami isanga sayman yaycuyargansu: “Roma runapa wayinman yaycorga leyninsi nishganno Pascua micuycunata manami micushunpänasu” niyashpan. 29Saymi despächunpita yargurir Pilato taporgan: “¿Ima jusatatä cay runa rurash cayman apayämunayquipäga?” nir. 30Sayno tapuptinmi niyargan: “Jusayog captinmi cayman apayämushcä. Jusan mana captenga manami apayämömansu cargan.” 31Saymi Pilato nergan: “Noga juzganäta munarga wilayämay ima jusan cashgantapis. Sinöga, payta apacuyay leyniquicuna guelgarashganno quiquiquicuna juzgayänayquipä.” Sayno niptinmi Israel runacunapa autoridänincuna niyargan: “Musyashgayquinöpis nogacunaga manami munayyogsu cayä pitapis wanusiyänäpä.” 32Sayno nirmi Pilätuta manacuyargan Jesusta cruzcho wanusiyänanpä. Cruzcho wanusiyaptinmi cumplergan Jesús cruci cash cananpä nishganta. 33Despächunman Pilato yaycurirmi Jesusta gayaycur taporgan: “¿Rasunpacu gamga canqui Israel runacunapa mandagnin rey?” nir. 34Saymi Jesús nergan: “¿Musyayta munarcu sayno tapumanqui, o Israel autoridäcuna nishuptiquicu sayno tapumanqui?” 35Sayno niptin Pilato nergan: “Nogaga manami Israel runasu cä saycunata musyaycänäpäga. Marca mayiquicunawan mandag cüracunami prësu apamushushcanqui. ¿Imatatä rurashcanqui prësu apayämushunayquipä?” 36Saymi Jesús nergan: “Nogaga manami cay pasacho mandagsu cä. Cay pasacho mandag captëga nogaman yäracamagcuna pelyanmanmi cargan autoridäcuna prësu mana sariyämänanpä.” 37Sayno niptin Pilato taporgan: “¿Sayno captenga rasunpacu Israel runacunapa mandagnin rey caycanqui?” Saymi Jesús nergan: “Au, gam nishgayquinölami mandag rey caycä. Mandag rey canäpämi cay pasacho yurishcä. Saynöpis cay pasaman shamushcä Tayta Diosninsipa wilacuyninta wilacunäpämi. Tayta Diosninsipa wilacuyninta chasquicogcunaga nishgäcunata chasquicuyanmi.” 38Sayno niptin Pilato nergan: “¿Cansuräpis manasurä Diospa wilacuynenga?” Jesusta tapurcushpan despächunpita Pilato yapay yargurir Israel runacunapa autoridänincunata nergan: “Noga manami tarësu cay runapa ima jusantapis. 39Gamcunaga musyayanquimi Pascuacho juc prësuta cacharinäpä cashganta. ¿Munayanquicu Israel runacunapa mandagnin rey Jesusta cacharinäta?” 40Sayno niptin niyargan: “¡Barrabasta cachariyga! ¡Jesustaga ama cachariysu!” Barrabasga cargan Romacho mandag emperadorpa contranmi.
Copyright
Learn More


text:
Dyus kay
Dyus kay nisqaqa (kastilla simipi: deidad) ima dyus hina kaqpas, Apu nisqapas, mana rikunalla, runamanta aswan atiyniyuq kaqpas.
Huk iñiykunapi huklla Dyus nisqa hatun kamaqta yupaychaptinku, huk iñiykunapitaq achka dyus kaykunatam yupaychanku, ahinataq ñawpa Grigukuna, Romanukuna, Mishikakuna, Inkakuna (Tawantinsuyu iñiy) ima.
Tawantinsuyu iñiypi dyus kaykunaqa Pachamamam, urqup apunkunam, wak'akunam, hukkunapas. Ñawpa pachataq Qun Tiksi Wiraquchas, Pachakamaqsi, huk hatun dyus kaykunapas karqan.


text:
Tawantin iñu
Tawantin iñu nisqaqa hanaq pachapi, Tiksimuyupi huk tiyachkaymanta huk iñuman puririykunam, Hatun rikuchiq iñukuna nisqam:
- Chincha (inti paña icha chawpi tuta law nisqapas): chaypi intiqa manam hayk'appas kachkanchu;
- Anti (intip lluqsinan, inti lluqsiy, intip siqamunan icha inti lluqsikuq law nisqapas): chaypi intiqa lluqsinmi, tutallamanta;
- Uralan (inti lluq'i icha chawpi p'unchaw law nisqapas): chaypi intiqa chawpi p'unchaw pachapi kachkan;
- Kunti (intip yaykunan, inti yaykuy, intip chinkanan, inti chinkay, inti wañukuq law, inti chinkakuq law icha inti wasakuq law nisqapas): chaypi intiqa yaykuspa chinkanmi, ch'isipi.
Uchuylla rikuchiq iñukuna nisqakunataq kaymi:
- Chincha anti (chinchap antippas chawpinpi);
- Uralan anti (uralanpa antippas chawpinpi);
- Uralan kunti (uralanpa kuntippas chawpinpi);
- Chincha kunti (chinchap kuntippas chawpinpi).
Tawantin iñutaqa suyu rikuchiq nisqawanmi tarinchik.


text:
Imataq UNICEF Perú
2,012 watapim qallarirqa Cooperación Perú-UNICEF 2012-2016. Ñawpaqmi kay yanapakuypi llamkarqaku 2006 watamanta-2011 watakama, huk watam sinchita llamkarqaku chay yanapakuy qispichiypi. Presidente akllakuy pachapim, musuq autoridadkuna yaykurqaku regional, local gobiernokunaman; chaymi ñuqayku paykunaman riqsichinayku karqa imakunapi yanapakuy munasqaykuta, hinallataqmi paykunawan riqsinakuyta maskarqaniku. Perú suyunchikpi UNICEF wasim yanapakuyta munan, warmi qari warmakunapa derechunkuna chaninchasqa kanampaq, mana aylluyuq kaq warmakuna yanapaytapas;
UNICEFmi munan mana pipas usuchisqa kananta. 2,011 watapim kallpanchakuypi karqaniku, politicakuna qispichiypi, allin llamkanaykupaq allichakurqaniku, warmakuna imayna kasqankuta riqsichirqaniku, llaqtapa allinnimpaq willakuykunata maskarqaniku, hinallataqmi huk institucionkunawan kuskanchakurqaniku, usuchinakuy tukunampaq aswan kallpawan llamkanaykupaq. Chaypaqmi tarikuniku andino/ amazónico llaqtakunapi, chaykunapim aswan achka warmakuna usuchisqa kanku. Hinallataqmi ñawpaqman churaniku indígena llaqtakunapa yachayninkuta, chayna kaptinmi warmakuna aswan allinta yuyayninkuta huntachinku. UNICEFpa llamkay masinkunam: Mesa de Concertación para la Lucha contra la Pobreza (MCLCP), Grupo Impulsor por la Infancia, la Agencia Canadiense de Desarrollo Internacional (ACDI), Plan Internacional, CARE, hinallataq Agencias de Naciones Unidas,hukkunapas; ñuqaykum maskarqaniku- gobierno regionalkuna hinalltaq Gobierno Central- warmakunapa sutimpi llamkanankuta. Campaña electoral ruwakusqan punchawkuna, hinallataq tukusqan qawam UNICEF candidatukunaman willarqa imayna warmakuna kasqankuta, hinallataqmi UNICEF yanaparqa wawakunapa, wayna sipaskunapa sutimpi llamkaqkunata, kay puririq watakunapi.
Sapa watam UNICEF qatipan imayna wawakuna kasqankuta. 2,011 watapim qatiparqa “Estrategia de comunicación del programa de transferencias condicionadas Juntos” llamkayninta, hinallataq Educación Intercultural Bilingüe (EIB) nisqata.
UNICEFmi kusisqa kachkan EIB ñawpaqman churasqanmanta, regionkunapi hinalltaq lliw suyunchikpi. Wawakunapa imayna kasqankuta qawarispa allin llamkasqankum, allinta qispichkan ACDI nisqapa yanapakuyninwan.
Manam llamkaykuna sayanchu, servicio de salud aswan allin kanampaq, kawsaq nacimuq wawakuna manaña ancha wañunankupaq. Qallarirqunñam micronutrientes riqsichinapaq llamkay, chaywanmi aswan allinta amachakusun desnutrición cronicamanta, anemiamanta.
Imaynataq yanapakuy llamkaykuna kanqa (2012-2016)
2,011 watapim UNICEF allichakurqa 2012– 2016 watakunapi llamkanankupaq. Chaypim qawarirqaku imayna allin llamkayta warmi qari mana usuchinakunanchikpaq, hinallataq llaqtapa allinnimpaq comunicación ruwanampaq. Hinallataqmi sector privaduman anchuykurqa paykunapas wawakunapa allinnimpaq llamkanankupaq, peruano warmakunapaq qullqita rakinankupaq. Qispisqañam kachkan: Marco de Asistencia de las Naciones Unidas para el Desarrollo o UNDAF 2012-2016. Chaymi yanapawasun derechunchikkuna riqsisqa kanampaq, warmi qari kayninhik hinallataq muyuriqninchik pacha qawarisqa kanampaq.
Programa de Cooperación 2012-2016 llamkaypaqmi aypanqa US$ 47 150 000, ichaqa chayllaraqmi 37 % qullqi kunankama kachkan. Aypay munasqanchik qispinampaqmi yanapakuykunata maskananchik suyunchikpi hinallataq qawa suyukunapi. Perú suyunchikpi mana pipas usuchisqa kanampaqmi, ñawpaqta qawarianchik warmi qari warmakuna allin qispisqa kanankuta.
Programa de Cooperación 2012-2016 llamkayniykum kayta maskan: Estado politicakunapa chawpimpi kachun warmakunapa, wayna sipaskuna derechunkuna, hinallataq local gobiernukunapi, qullqipas rakisqam kanan paykunapaq; chaynaspam aypasun Objetivos de Desarrollo del Milenio maskasqanta.
Chay llamkaymi aswan allinta qawarinqa amazónico/andino indígena wawakunapa derechunkunata, hinallataq hatun llaqtakunapi wakcha utaq sinchi wakcha kaq wawakunapa derechunkunata. UNICEFmi astawan yanapakunqa, perú suyunchik hinallataq gobierno localkuna, warmakunapa allinnimpaq politicakunata aswan allinta llamkanankupaq, qatipanankupaq, allin utaq mana allin kasqankuta qawarinankupaq.
Astawanmi kallpanchachina yanapakuykunata, sinchi sasachakuypi kaq wawakunapaq, warmakunapaq hinallataq wayna sipaskunapaq. Hinallataqmi chaninchasqa kanan ñawpa llaqtakunapa yachayninkuna, warmi qarikuna. Hinallataqmi ayllukuna kay ruwaykunapi yanapakunanaku, comunidadpas qatipananmi llamkaykuna allin utaq mana allin kasqankuta, warmakunapas ruwaykunamanmi yaykunanku, pukllanankupaq huñunakuspanku ima.
Kay Programa de Cooperaciónmi riqsikun “Acuerdo Nacional, del Plan Perú 2021” allinpuni kasqanta hinallataq “Plan de Cooperación Internacional y del Plan Nacional de Acción por la Infancia y la Adolescencia 2011-2021”.
Cooperación 2012 – 2016 programam, tawaman rakisqa llamkan:
- Warmakuna kawsachiy hinallataq allin qispichiy.
- Educación básica, llapallan warmakuna allinta yachanankupaq.
- Warmakuna hinallataq wayna sipaskuna qawariy.
- Politicakuna qispichiy, llaqtapa allinnimpaq qullqi rakiy hinallataq musuq yachaykuna aypay.


text:
Tuktunnaq sirk'ayuq
Tuktunnaq sirk'ayuq nisqakunaqa (Pteridophyta) mana muruyuq, ichaqa chillkiyuqña, raphiyuq, saphiyuq, sirk'ayuq yurakunam.
Tuktunnaq sirk'ayuqkunap mitan kamay raki huñukuna[llamk'apuy | pukyuta llamk'apuy]
- Raki-rakikuna (Pteridopsida)
- Muqu-muqukuna (Equisetophyta)
- Hiki p'anqa yurakuna (Lycopodiophyta)
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Tuktunnaq sirk'ayuq.
- Wikispecies nisqaqa qillqasqa p'anqayuqmi kay hawa: Tuktunnaq sirk'ayuq